Új padok és digitális eszközök a horgosi iskolában

Tartományi támogatással megújult a horgosi Kárász Karolina Általános Iskola épülete, a NIS Kőolajipari Részvénytársaságnak köszönhetően pedig új iskolapadokkal és digitális eszközökkel bővült az intézmény.

A sikeres pályázatnak köszönhetően a horgosi általános iskola négymillió dinár értékben kapott korszerű digitális eszközöket.
Somogyi Ilona, iskolaigazgató: „Okos tantermekre kértük a támogatást, mégpedig interaktív táblákra, számítógépekre. Színes nyomtatókat kaptunk, az informatika tanárok kaptak nagy teljesítményű laptopokat, melyekkel versenyekre tudják felkészíteni a gyerekeket. Iskolabútorzatot igényeltünk, tehát ezek a legújabb beruházásaink.”
A tartományi titkárság kiemelt feladatának tekinti, hogy minden évben támogatni és ezáltal fejleszteni tudják az oktatási intézményeket.
Korponai Lívia, anyagi-pénzügyi ügyekkel megbízott tartományi segédtitkár: „Pályázatokkal, valamint folyó pénzügyi tartalékokkal tudjuk támogatni az oktatási intézményeket. Arra törekszünk, hogy ez az összeg minden évben növekedjen, mivel egyre nő az iskolák igénye. Járjuk a terepet is, folyamatosan kísérjük, hogy milyen szükségleteik vannak az iskoláknak és igyekszünk sorrendet felállítani a pályázatok kiírásakor, hogy az égető problémákat mielőbb megoldjuk.”
A tervek szerint szeptembertől az intézményben megkezdődik a felnőttoktatás, így mindazok, akik nem fejezték be a nyolc osztályt, most lehetőséget kapnak erre.
Fejsztámer Róbert, magyarkanizsai polgármester: „Tartományi támogatással megvalósulnak az infrastrukturális beruházások, hiszen ma is láthatjuk, hogy az iskola külső-belső része, a szigetelés, a festés, az ablakok cseréje, ez mind pályázati lehetőségeknek köszönhetően megvalósul és természetesen az eszközbeszerzés is folyamatos. Hiszen a mai látogatás apropója is ez, és természetesen az önkormányzat is kiveszi a részét az eszközbeszerzésben, legyen szó bútorzatról vagy informatikai eszközökről. Mindig biztosítja a szükséges anyagi hátteret, legyen szó akár az előfinanszírozásról, megelőlegezi azokat a projekteket, amik folyamatban vannak, vagy éppen az önrészek biztosítása.”
Az iskolalátogatáson jelen volt Vicsek Annamária, a VMSZ alelnöke, Fremond Árpád a Magyar Nemzeti Tanács elnöke, valamint Jerasz Anikó oktatási államtitkár is.

Új padokat és számítógépeket kapott a horgosi iskola

Új padokat és digitális eszközöket kapott a horgosi Kárász Karolina Általános Iskola.

A digitális eszközök közül új számítógépeket,
okos táblát, színes nyomtatókat
és laptopokat kapott a horgosi általános iskola.
A horgosi Kárász Karolina Általános Iskola épületén
folyamatosak a fejlesztések.
Tervek szerint szeptembertől az iskolában
megkezdődik a felnőttoktatás is.
Ez azt jelenti, hogy akik nem fejezték be a 8 osztályt,
most lehetőséget kapnak erre.
Tegnap iskolalátogatáson vettek részt a VMSZ politikusai
a horgosi iskolában.
A VMSZ a Vajdasági Magyar Szövetség rövidítése.
Tegnap május 20-a, hétfő volt.


Babákat és szüleiket ajándékozott meg a Vöröskereszt Zentán

A Vöröskereszt hete alatt született babákat és szüleiket ajándékozta meg a szervezet Zentán a helyi közkórházban.

A Nemzetközi Vöröskereszt hete május 8-tól 15-ig tart. A Zentai Közkórházban idén 8 gyermek látott napvilágot ezen a héten. Lőrinc Tamara, Padé: „Nekem már a harmadik gyermekem született, korábban nem igazán volt erre példa, hogy ilyen ajándékban részesüljünk. Így nagyon jól eső érzés, hogy az emberek ilyen módon kedveskednek a másiknak, nagyon szép dolog.”
Az elmúlt években már szinte hagyománnyá vált, hogy minden, ezen a héten születendő gyermeknek ajándékcsomaggal kedveskedik a szervezet. Teodora Đukić, titkár, Vöröskereszt, Zenta: „Idén külön fiús és lányos csomagokat hoztunk el, amelyek tartalmaznak kis takarókat, rugdalózókat, neszesszert, kiságyba való kellékeket és még sok mást. Mi így igyekeztünk kedveskedni, kapni fognak még a szerbiai Vöröskereszttől is, mert ugye a mi csomagjainkat a vajdasági Vöröskereszt biztosította. Azt is szeretném még kiemelni, hogy ebben az egy hétben természetesen az elsős kisdiákokról sem feledkeztünk meg, őket a tagságunkba fogadjuk és így az öröm még nagyobb.”
A Zentai Közkórház szülészeti osztályán január óta 218 gyermek született. Dr. Rakić Nenad, szülész-nőgyógyász szakorvos, Zentai Közkórház: „A Zentai közkórház szülészeti osztályán évente nagyjából 700 gyermek lát napvilágot, 7 szülész-nőgyógyász szakorvos és 34 egészségügyi nővér dolgozik azért, hogy minden nő számára a lehető legjobb ellátást nyújtsa a legérzékenyebb időszakban. Nagyon büszkék vagyunk arra, hogy más községekből is érkeznek hozzánk kismamák, hogy a mi szülészetünk adjanak életet gyermeküknek.”
Már több éve együttműködünk a Vöröskereszt zentai szervezetével és nagyon hálásak vagyunk, hogy a Vöröskereszt hetén gondolnak ránk, tette hozzá a szakorvos.

A Nemzetközi Vöröskereszt hete május 8-tól május 15-ig tart.

A Vöröskereszt hete alatt született babákat
és szüleiket ajándékozta meg a Vöröskereszt
Zentán a közkórházban.
Ezen a héten 8 gyermek született a Zentai Közkórházban.
A Vöröskereszt minden évben megajándékozza az
ezen a héten született gyermekeket és szüleit.
Idén a Vöröskereszt fiús és lányos csomagokkal is készült.
A csomagokban kis takarók, rugdalózók,
kiságyba való kellékek és még sok más volt.
Az anyukák nagyon örültek az ajándékcsomagnak.


Karácsonyi vásárt tartottak Temerinben

A Temerini Kókai Imre Általános Iskola diákjai a karácsonyi vásár mellett egy alkalmi műsorral is kedveskedtek a résztvevőknek.

Az általános iskolában több mint egy évtizede szerveznek karácsonyi vásárt a diákok. A gyerekek sajátkezűleg elkészített dísztárgyakkal, finomságokkal, illetve karácsonyhoz kapcsolódó ajándékokkal készültek.
Verebélyi Lea, Temerin: „Nagyon szépen tudok rajzolni meg festeni. Ezt a mamámtól örököltem. Mindenféle temperám és ceruzám van és ennek segítségével a saját ötleteim szerint rajzoltam. Engedtem, hogy a fantáziám szárnyaljon.”
Varga Anna, Temerin: „Nagyon sok mindent árulunk, mézeskalácsot, dekorációt, képeslapokat, meg sós kiflit is árultunk, de azt már eladtuk.”
A vásárt egy alkalmi műsor előzte meg, ahol szavaltak, zenéltek, énekeltek, illetve betlehemeztek a temerini diákok.
Gergely Tünde, tanárnő: „A betlehemi játékról at kell tudni, hogy az Erasmus program keretein belül készítettük el ahol a budakeszi iskolával egyetemben működünk és azt kell, hogy mondjam, hogy a gyerekek nagyon lelkesen készültek és nagyon fontosnak tartották ők is azt, hogy ezt a kis műsort bemutassuk itt az egész iskola számára.”
A Temerini Kókai Imre Általános Iskolának öt testvériskolája van Magyarországon, melyek közül a Budakeszi Prohászka Ottokár Katolikus Gimnáziummal közösen vesznek részt az Erasmus Plus programban.
Sziveri Béla, a temerini Kókai Imre Általános Iskola igazgatója: „A lényege az, hogy minden hónapban valamit csinálunk. Maga az egész program a néphagyományok, a népköltészet, a hagyományos ételek elkészítése, hagyományos szokások, tehát ez egy nagyon szép kezdeményezés és ezért is vállaltuk el, hogy közösen csináljuk ezt a két iskolával.”
A gyerekek az eladott portékáikból befolyt összeget osztályonként fogják majd eldönteni, hogy milyen célra fordítják majd.

Karácsonyi vásárt tartottak Temerinben

A temerini Kókai Imre Általános Iskola diákjai karácsonyi vásárt szerveztek.

A gyerekek sajátkezűleg elkészített dísztárgyakkal,
finomságokkal és a karácsonyhoz kapcsolódó
ajándékokkal készültek a vásárra.
A diákok ünnepi műsorral is kedveskedtek a résztvevőknek.
A műsor alkalmával a diákok szavaltak, zenéltek,
énekeltek és betlehemeztek is.
A gyerekek az eladott tárgyakból összegyűjtött összeget
osztályonként fogják eldönteni,
hogy mire szeretnék majd elkölteni.


Hamarosan kerekezhetünk a Palicsi-tó körül

A tervek szerint a közeljövőben elkészül a Palicsi-tó körüli kerékpárút, sőt az egyes forgalmasabb palicsi utcákat is összeköti majd az új bicikliút hálózat.

Az illetékesek ígérete szerint hamarosan 15 és fél kilométer hosszan építenek kerékpárutat az Szabadkához közeli népszerű üdülőhelyen. Emellett a tó körüli zöld övezetet is rendezik.
A Palicsi-tó turisztikai övezetében tervezik kialakítani a nagyjából tíz kilométer hosszúságú kerékpárutat, amely a Palicsi-tó négyes szektorának nyomvonalán halad majd.
További öt és fél kilométernyi bicikliutat pedig a központhoz közeli utcákban építenének ki. Mivel egyre több a turista Palicson, illetve a helyiek és a környékbeliek is szívesen kijárnak a tópartra, Bosznai Huba szerint nagy az igény a partszakasz menti kerékpárútra.
Bosznai Huba, Palics: „Nagy szükség lenne rá, legalább a fiamnak megmutassam a tavat. Mert csak a hátsó részét látjuk. A Zelengorskában meg lenne hely, ott is lenne rá igény. De ez lenne a fontos turisztikai szempontból, meg a helyiek is örülnének neki. Gyakran kerékpározunk,  minden nap, mivel lételemünk a sport.”
Malatenski Anna is sokat kerékpározik:„- Szerintem ez nagyon jó lesz, mert elég sok biciklista van Palicson, meg jönnek a városból is.
- Ön sokat kerékpározik?
- Igen. Minden nap.
- És ha meglesznek az új kerékpárutak, akkor biztonságosabb lesz, meg jobb lesz?
- Szerintem biztos. Hát hogyne. Elég nagy a forgalom itt Palicson.”
A palicsi kerékpárút-fejlesztés tehát 15 és fél kilométert tesz ki, az erre vonatkozó tervdokumentáció már elkészült - emelte ki Újhelyi Ákos. A szabadkai Városi Tanács gazdasági ügyekkel megbízott tagja azt mondta, a projektek uniós támogatással valósulnak meg: „Az Opti-bike projekt keretén belül ez a tervdokumentáció érinti a Zelengora utcában lévő kerékpárút majdani kiépítését, a Pálma utcában és Pannon utcában is, ez öt és fél kilométernyi kerékpárutat foglal magába, míg a Palicsi-tó körül, a négyes szektor körül tíz kilométernyi kerékpárutat fogunk megépíteni, amelynek a tervdokumentációját a német állam támogatta a KfW Bankon keresztül, ők két kilométert ki is fognak építeni, ami megközelítőleg 360 ezer euró.”
Hozzátette: a kerékpárutak kiépítéséhez az IPA-pályázatok következő kiírására várnak, valamint szerb állami pályázatokon is részt vesznek.

Kerékpárút a Palicsi-tó körül

A tervek szerint kerékpárút fog épülni a Palicsi-tó körül.

Kerékpár ugyanaz, mint a bicikli.
A tervek szerint a kerékpárút
nemsokára elkészül.
A kerékpárút 10 kilométer
hosszú lesz a Palicsi-tó körül.
A zöld övezetet is
szebbé fogják tenni
a Palicsi-tó körül.
Zöld övezet például
a parkok és a kertek.
A tervek szerint
Palics központjához közeli utcákba is
építeni fognak kerékpárutat.
Ezek az utcák:
A Zelengora utca,
a Pálma utca
és a Pannon utca.
Az emberek örülnek,
hogy lesz kerékpárút
a Palicsi-tó körül.
Az emberek remélik,
hogy gyorsan megépül a kerékpárút
a Palicsi-tó körül és a palicsi utcákban is.


Szabadka: Ideiglenes útlezárás lesz hétfőn a Galéria szálloda környékén

Reggel hat és délután négy óra között a szálloda és üzletközpont tetőszerkezetén végzett munkálatok miatt lezárják a forgalmat a Vuk Karadžić utcának a Pancsova utcától a Vasa Stajić utcáig terjedő részén.

Az ideiglenes útlezárásról szóló közleményt Szabadka Város Közigazgatási Hivatalának Kommunális, Energetikai és Közlekedési Titkársága tette közzé

Ideiglenes útlezárás lesz hétfőn Szabadkán.

Hétfő július 18-a, holnap lesz.
A szabadkai Galéria szálloda környékén lesz
holnap az ideiglenes útlezárás.
Ez azt jelenti, hogy holnap reggel 6 óra
és délután 4 óra között lesz lezárva
a szabadkai Galéria szálloda környéke.
A szálloda és az üzletközpont tetőszerkezetén
végzett munkálatok miatt lesz lezárva az út.
A Vuk Karadžić utcának a Pancsova utcától
a Vasa Stajić utcáig tartó részén
zárják le holnap a forgalmat.
Ezen az útrészen holnap
reggel 6 órától délután 4 óráig
nem lehet közlekedni
semmilyen járművel és gyalog sem.
Jármű például az autó, a teherautó, a motor.


Fejlesztik a kerékpárút-hálózatot Szabadkán és környékén

Szabadkán csaknem 8, Tompán 3, míg Ásotthalmon 7 kilométer új kerékpárút épült ki az elmúlt időszakban. A projektet a jövőben is folytatni szeretnék.

2016-ban a kerékpárosok még csak álmodni sem mertek arról, hogy biztonságosan tekerhetnek át Szabadkán. Egy 2017-ben megkezdett határon átnyúló projektnek köszönhetően nem csak ez a probléma oldódott meg, de most már gond nélkül áttekerhetünk Tompára vagy Ásotthalomra is. A két és fél millió eurós IPA-projektnek köszönhetően Szabadkán csaknem 8, Tompán 3, míg Ásotthalmon 7 kilométer új kerékpárút épült ki. A projektet a jövőben is folytatni szeretnék.
A 2017-ben indult projekt általánosan elfogadott célja a határ menti régiók közlekedésének környezetbarát fejlesztése, amelyet a jövőben is folytatni szeretnének. A kerékpárút átszelné az egész várost, valamint a peremvárosokban is bővítenék a hálózatot.
Újhelyi Ákos, projektmenedzser, Szabadka Városi Tanácsának gazdasági ügyekkel megbízott tagja: „Számíthatunk újabb bicikliutakra, amennyiben jóváhagyásra kerül. Jelenleg elbírálás alatt van. A Hajdújárásról kivezető út, amely összekötné Hajdújárást, Királyhalmot, Noszát és Kispiacot.”
A kerékpáros közlekedés amellett, hogy köztudottan egészséges, elősegíti az életminőség javulását is. A határon átnyúló program magyar társtelepülése Tompa városa, ahol eddig 3,2 kilométer kerékpárút épült ki, de egy további 4 kilométeres szakasz elkészítése is folyamatban van.
Véh László, polgármester, Tompa, Magyarország: „A projekt célja egy környezetbarát közlekedési mód népszerűsítése. Az egészséges életmódra nevelés és emellett egy biztonságos közlekedés biztosítása a lakóknak. Minden megvalósult. Nagyon jó látni, hogy egyre többen használják a kerékpárutat. Terveznek kerékpártúrákat kihasználva a megépült nyomvonalakat.”
Ha többen döntenek amellett, hogy autó helyett kétkerekűre pattannak, kisebb lehet a torlódás a határátkelőhelyeken, a levegő pedig tisztább marad. Nem másodlagos az a szempont sem, hogy az ingázók mindennapjait nagyban megkönnyíti a kerékpáros közlekedés - nyilatkozta a Pannon RTV-nek dr. Pásztor Bálint, a VMSZ szabadkai listavezetője.
„Ezek a projektumok teljes mértékben összhangban vannak a jelenlegi európai folyamatokkal, az európai trendekkel. Én azt gondolom, hogy felesleges folyamatosan ecsetelni azt, hogy a kerékpáros közlekedés miért fontos. Környezetvédelem, égésszegmegóvás és sok más szempontból. Az is nagyon jelentős, hogy határon átnyúló projektumról van szó. Tehát a térség mobilitása szempontjából, abból a szempontból, hogy lehet az egyik országban élni, a másik országban dolgozni vagy tanulni. A közlekedést gyakran kerékpárral el lehet majd intézni. Ezt követően meg van egészen a határig az a kerékpárút, amelyen állunk éppen. Azt gondolom, hogy ezek Szabadka szempontjából fontosak.”
Dr. Pásztor Bálint a kerékpárút mellett az Y-ághoz tartozó felüljárók építéséről is szót ejtett. Kiemelte, a felüljárók az év végére elkészülnek, amely a kelebiai mezőgazdászok számára nagyban megkönnyíti majd a földjeikhez való eljutást.

Kerékpárutak építése Szabadkán és környékén

Több kerékpárutat is építettek Szabadkán és környékén.

Még több kerékpárút
építését tervezik
Szabadkán és környékén.
Szabadkán eddig
8 kilométeres
 kerékpárút épült.
Tompán eddig 3 kilométeres
kerékpárút épült.
Tomba 1 város Magyarországon.
Tompa közel van Szabadkához.
Ásotthalmon eddig 7 kilométeres
kerékpárút épült.
Ásotthalom 1 falu
Magyarországon.
Ásotthalom is közel van
Szabadkához.
A tervek szerint
még több kerékpárút
fog épülni Szabadkán
és környékén.
Szerbia és Magyarország
közös együttműködésével
épülnek a kerékpárutak.
A tervek szerint
Hajdújárás, Királyhalom,
Nosza és Kispiac között is
épülni fog kerékpárút.
A kerékpárutak azért
fontosak, mert kerékpározni
egészséges.
Aki kerékpározik
az védi a környezetet is.
Kerékpározni egészségesebb
mint autóval közlekedni.
A kerékpárral nem szennyezzük
a levegőt sem.


Melegítve csak a szárma jó!

Több mint ötezer látogatója volt a topolyai Szármafesztiválnak.

A főzőversenyre 107 csapat nevezett be, akik Vajdaságból, Szerbiából, Magyarországról, Horvátországból és Romániából érkeztek. Gasztroudvar, ügyességi játékok, gyerekprogramok, koncertek is várták a Szármafesztivál vendégeit.
Már kora reggel serényen tekerték a savanyúkáposzta-levelekbe a tölteléket a csapatok a topolyai Szármafesztiválon. Fridrik Blanka, diák, Mezőgazdasági Iskola és Diákotthon, Topolya: „Először is, átvettük a ledarált húst, és ahhoz vágtunk fel a fokhagymát és vereshagymát, utána beízesítettük borssal, paprikával, sóval, és utána csak a göngyölítés maradt hátra.”
A hagyományos receptek mellett vegán módon is készült töltött káposzta. Dió, hajdina, rizs, gyökérzöldségek, vörös- és fokhagyma került a töltelékbe. Nagyabonyi Luca, Zenta: „A különlegesség igazából a lében van, mert teszünk bele paradicsomlevet, füstölt paprikát, aszalt szilvát és tökmaglisztet, és ettől kicsit besűrűsödik, különleges íze lesz.”
A főzőversenyt ezúttal is két kategóriában írták ki: lehet klasszikus szármát, valamint különlegeset is főzni. Az ételeket szakmai zsűri értékelte. Ments András, zsűrielnök: „Ezt mindenki kiválóan főzi, hisz otthonról gyakorlatilag a nagymamáink, szüleink révén ez folyamatosan ettük, szinte nemzeti étellé válik. Nagyon fontos, hogy az ízvilága ne tartalmazzon ízfokozó anyagokat, hanem maradjunk meg a hagyományos ízeknél.”
A Szármafesztivált kilencedik alkalommal szervezték meg Topolyán, amely nagy tömegeket vonzott idén is. Tölgyesi Huba, szervező: „2019-ben döntöttünk rekordot, akkor 115-116 csapatunk volt, az idén pedig visszatértünk, 107 van az idén, tehát visszatértünk a régi kerékvágásba, sok csapat van, sokan főznek, egy nagyon szép gasztro- és kézműves kiállításunk van.”
Igazi közösségépítő rendezvény a Szármafesztivál - mondta Fremond Árpád, a Magyar Összefogás listavezetője. „3-4 olyan nagy rendezvény van itt a városnap mellett, amelyre kíváncsiak az emberek, amelyet várnak, amelyre el szeretnének jönni, és ezért fontos az, hogy a Magyar Összefogás lista jelöltjei, akik el tudnak jönni, azok itt legyenek ma, beszélgessünk az emberekkel, találkozzunk, nem feltétlenül a politikáról, hanem a mindennapjainkról, hiszen valamilyen formában a Magyar Nemzeti Tanács a mindennapjainkat határolja be, tehát nincs olyan vajdasági polgár, aki valamilyen formában ne kapcsolódna a Magyar Nemzeti Tanáccsal és annak tevékenységével.”
Azok sem maradtak szárma nélkül, akik nem főztek. Vásárolni is lehetett a finomabbnál finomabb töltött káposztákból. Borlovagavató, könyvbemutató, káposztatartó verseny, gyerekprogramok és koncertek is színesítették a programot. A rendezvényt a Topolyai Termelők Egyesülete, a Topolyai Gazdakör, az Origo Egyesület és Topolya Község Művelődési Háza szervezte.

Több ezren vettek részt a topolyai Szármafesztiválon

Több mint 5 ezer látogatója volt a tegnap megszervezett topolyai Szármafesztiválnak.

Tegnap október 29-e, szombat volt.
Idén 9. alkalommal szervezték meg
a Szármafesztivált Topolyán.
A főzőversenyre 107 csapat nevezett be.
A csapatok Vajdaságból, Szerbiából,
Magyarországról, Horvátországból
és Romániából érkeztek.
A Szármafesztivál vendégeit gasztroudvar,
ügyességi játékok, gyerekprogramok
és koncertek is várták.
Sokan a hagyományos szármát készítették el,
de voltak olyan csapatok is,
akiknél vegán módon készült a töltött káposzta.
A vegán töltött káposztában nincs hús.
A főzőversenyen részt vett csapatok szármáját
zsűri értékelte és díjazta.
Azok sem maradtak szárma nélkül, akik nem főztek.
Vásárolni is lehetett finom töltött káposztákat
a topolyai Szármafesztiválon.


Elektromos kerékpár az idősekkel foglalkozó nővéreknek Kishegyesen

A gondozást három ápolónő végzi, mindegyikük a község különböző településin lát el szolgálatot. Számukra biztosítottak most egy-egy biciklit.

Új elektromos kerékpárok segítik az idősekkel foglalkozó nővérek munkáját ezentúl Kishegyes Községben.
Kishegyes Községben nincs gerontológiai központ, ezért az az idősek ápolásával megbízott nővérek ápolók terepi munkát végeznek. A nagy távolságok azonban gondokat okoznak a mindennapi közlekedésben. Gál Valentina, nővér: „Gyorsabban fogunk haladni, egyik helyről a másikra. Előfordul, hogy több mint harminc percet is tekerünk mire odaérünk. A partokon pedig könnyebb lesz feljutnunk.”
A nővérek Kishegyesen, Bácsfeketehegyen és Szikicsen végzik feladatukat. Munkakörük kiterjed az idősek gondozására, és a ház körüli munkák elvégzésére is. Mindegyikük akár 30 embert is ellát. Milena Ivanović, nővér: „Néha a falu egyik végéből megyünk a másikba, ez nagyban megkönnyíti majd a munkánkat.”
A három kerékpár összértéke 240 ezer dinár. Az eszközöket a népesedéspolitikával megbízott tárca nélküli minisztérium kabinetnek pályázatán nyerte az önkormányzat. Lukács Klára, szociális ügyekkel megbízott tag, KT, Kishegyes: „Ez tulajdonképpen egy pályázatnak az első lépése. Lesznek még szép programjaink. Sikerült ugyanebből a keretből kismamaiskolát létesíteni. Még a nyár folyamán megindul a kismamaképzés Kishegyesen. Illetve ami nagyon fontos, mivel nekünk nincs szülőotthonunk, ezért három nővér képzést fog kapni. Belgrádban egy a akkreditált programban vesznek majd részt.”
A kerékpárokat Marko Lazić, Kishegyes polgármestere adta át.

Elektromos kerékpárt kaptak a kishegyesi ápolónők

Új elektromos kerékpárt kapott 3 ápolónő, akik idősekkel foglalkoznak Kishegyesen.

A 3 ápolónő az idős
embereket gondozza
Kishegyes községében.
A 3 ápolónő több településen is
gondozza az idős embereket.
Az ápolónők Kishegyesen,
Bácsfeketehegyen
és Szikicsen ápolják
az idős embereket.
Az ápolónők nagyon örülnek
az új elektromos kerékpároknak.
A 3 ápolónő azt mondta,
könnyebb és gyorsabb lesz
a munkájuk,
az elektromos kerékpárokkal.


182 éves fennállását ünnepelte a Szabadkai Közkórház

Az egészségügyi intézmény felújítása várhatóan jövőre kezdődik el. A tervek szerint a kórház területén található 20 objektum mindegyike felújításra kerül, azaz mintegy 35 ezer négyzetméter.

A Szabadkai Közkórház 182 éves fennállását ünnepelte. Dr. Saša Dželebdžić, az egészségügyi intézmény történetével kezdte beszédét. A kórház igazgatója ezután az intézmény közelgő felújításáról szólt. A Szabadkai Közkórház teljes körű rekonstrukciója több mint 40 millió euróba kerülnek majd: „Az egész projekt már elkészült és a Közberuházási Minisztériumban található. Várjuk a Pénzügyminisztérium jóváhagyását és a finanszírozást. Reméljük, ha Isten is megengedi, akkor már jövőre elkezdődhetnek az első munkálatok.”
Az önkormányzat 50 millió dinárt fordított a tervdokumentációk elkészítésére. A felújítás két fázisban fog zajlani.
Stevan Bakić, polgármester, Szabadka: „Az első fázis, amelyre minden elkészült, beleértve az építési engedélyt is, jelenleg a Közberuházási Minisztériumban van ellenőrzés alatt van. Információim szerint minden rendben van, csak arra várunk, hogy döntés szülessen a Szabadkai Közkórház felújításának megkezdéséről. A második fázisnál jelenleg folyamatban van az építési engedélyek beszerzése. Az első fázis 32 ezer négyzetmétert foglal magában, a második fázis pedig körülbelül 3 ezer négyzetmétert.”
Dr. Pásztor Bálint a Városi Képviselő-testület elnöke kiemelte, hogy nem sok szerbiai város mondhatja el magáról, hogy 1841 óta van folyamatosan kórháza.
Dr. Pásztor Bálint, elnök, Szabadka Város Képviselő-testülete: „Én azt kívánom önöknek, minél kevesebb munkájuk legyen és azt a munkát ugyanolyan odaadással és ugyanolyan szakmai színvonalon végezzék a jövőben is mint ahogy azt tették az elmúlt években is. Mi politikusok annyit tehetünk, hogy a tartományi, köztársasági és önkormányzati eszközökből segítjük ennek az intézménynek a fejlődését ahogy azt tettük az elmúlt időszakban is.”
Ma a Szabadkai Közkórház az északi országrész egyik egészségügyi pilléreként működik, és egészségügyi szolgáltatásokat nyújt több mint 300 ezer lakosnak, 670 kórházi ággyal mondta Zoran Gojković, a tartományi egészségügyi titkár. A Tartományi Kormány 336 millió dinárral támogatja a Szabadkai Közkórház rekonstrukcióját.

182 éve működik a Szabadkai Közkórház

A Szabadkai Közkórház tegnap ünnepelte fennállásának182. évfordulóját.

Tegnap október 1-je, vasárnap volt.
Dr. Saša Dželebdžić, a kórház igazgatója ünnepi beszédet mondott.
Az igazgató a kórház felújításáról is beszélt.
A Szabadkai Közkórház felújítása várhatóan jövőre kezdődik el.
Jövő év 2024 lesz.
Tervek szerint a kórház területén található
20 épület mindegyike fel lesz újítva.
A Szabadkai Közkórház több mint 3 ezer lakosnak nyújt
egészségügyi szolgáltatást.
A Szabadkai Közkórházban jelenleg 670 ágy van.
A Szabadkai Közkórház az északi országrésznek
nagyon fontos intézménye.


Karácsonyra kész lesz a Szabadkát átszelő főút

Közlekedésbiztonsági szempontból fontosak a munkálatok, amelyek határidőig elkészülnek.

Karácsonyra befejezik a Szabadkát átszelő főúton zajló munkálatokat. A kivitelező elmondása szerint tartani tudják a megbeszélt határidőt. A fejlesztésre 73 millió dinárt nyert a város a Tartományi Nagyberuházási Igazgatóság pályázatán.
Feltúrt utak, és hangos munkagépek várják mindazokat, akik Szabadka központjában szeretnének közlekedni. Ez nem csak az autósok, hanem a gyalogosok közlekedését is megnehezíti.
Még a nyáron megkezdődtek az útfelújítások. A tervek szerint több balra forduló sáv fog kiépülni, ami megkönnyíti majd a közlekedést.
Veronka Elek: „Nem zavar engem egyáltalán, mert amikor befejezik, szép lesz. Így a sofőrök kicsit lassabban vezetnek, és kicsit jobban figyelnek az átkelőkre, főként a gyerekekre és az idősekre.”
Lajčo Zelić: „Ez egy jó dolog. Kell, hogy a munkálatokkal kibővítsék az utakat, és ez jó lesz az embereknek. Nem lesz forgalmi dugó. Szerintem jó, hogy csinálják. Most torlódás van, de ezt el kell tűrni, ki kell várni.”
A felújításra a biztonságosabb közlekedés érdekében volt szükség - nyilatkozta a Pannon RTV-nek Újhelyi Ákos, Szabadka gazdasági ügyekkel megbízott városi tanácstagja. „Maga a beruházás három fázisban valósult meg. Az első fázisban egy balra forduló sávot építettünk meg a Zvezda mozinál. Itt a munkálatok 90 százaléka be lett fejezve, már csak az aszfaltozás van hátra. A második fázisban a Strossmayer utca útkereszteződésénél villanyrendőrt és kamerarendszert fogunk kiépíteni, illetve itt fogjuk elvégezni az út szabályzását, nivellációját. A harmadik fázisban pedig az Arena pékségtől a nagy postáig fogjuk szélesíteni az utcát.”
A tervek szerint a munkálatok december 26-ig befejeződnek.

Karácsonyig kész lesz a Szabadka központjában lévő főút

A tervek szerint az útfelújítás december 26-ig befejeződik Szabadka központjában.

Nyáron kezdték az útfelújítást
Szabadka központjában.
Az útfelújítás miatt a főúton sok
a felfúrt út, és a munkagép.
A felfúrt utak és a munkagépek miatt
lassúbb a közlekedés.
Az útfelújítás nagyon fontos
Szabadka központjában.
Szélesebb utak lesznek az útfelújítások után.
Biztonságosabb közlekedés lesz,
amikor kész lesz a főút.
Az emberek nagyon várják, hogy kész legyen
az útfelújítás Szabadka központjában.


Új, modern játszótereket adtak át Palicson és Hajdújáráson

Felújították és új játékokkal bővült két játszótér Palicson és Hajdújáráson. A beruházást a Szerbiai Kőolajipari Vállalat finanszírozta 1,3 millió dinár értékben. A munkálatokat helyi vállalkozók végezték.

A játszótér a 2 és 12 éves kor közötti gyerekeknek készült. Mindkét játszótér elemeit esésbiztos anyaggal látták el és eleget tesznek a jelenlegi legmagasabb szintű biztonságtechnikai követelményeknek. Mind Palicson, mind Hajdújáráson tájékoztató táblákat helyeztek ki a játszótérhez. Az új, modern játszótereket a gyerekek már használatba is vették, amelyeken lengőhíd, hinta, libikóka és csúszda kapott helyet.
Novemberben Szabadka Város Képviselő-testületének elnöke értekezletet tartott a Szerbiai Kőolajipari Vállalat képviselőivel és Palics, Hajdújárás, valamint Ludas helyi közösségek képviselőivel. Dr. Pásztor Bálint azt kérte a NIS-től, hogy annak ellenére, hogy rendelkeznek a tartományi titkárság összes engedélyével, a jövőben foganatosítandó intézkedéseikről minden esetben tájékoztassák az érintett települések vezetőit, javítsák meg az utakat, valamint adjanak is vissza valamit az érintett falvak lakosságának.
Dr. Pásztor Bálint, elnök, Szabadka VKT: „Az elmúlt években is különböző művelődési és sporttevékenységekre, tartalmakra donációt biztosított a NIS. Ennek a keretein belül történik a két játszótér átadása is. De nem szeretném a kellemetlen kérdéseket és körülményeket sem megkerülni. Az elmúlt években adódtak abból kellemetlen helyzetek és a lakosság jogosan volt felháborodva Palicson, Ludason és Hajdújáráson, ugyanis a vállalat próbafúrásokat végzett és ez bizony károkhoz vezetett, annak ellenére, hogy a cégnek minden engedélye a tartományi szervektől ehhez megvolt. Éppen ezért javítandó a korábbi kommunikáció, az elmúlt hónapokban magasabb szintre emeltük ezt.”
A játszótereket érintő beruházás összértéke 1,3 millió dinár volt.
Predrag Radanović, a Szerbiai Kőolajipari Vállalat gyártórészlegének igazgatója: „A hajdújárási és a palicsi játszóterek rekonstrukciója jó példa a Szerbiai Kőolajipari Vállalat és a Szabadka Városa közötti sikeres együttműködésre. Ez csak egy kis hozzájárulása a NIS-nek, hogy megmutassuk, társadalmilag is felelős vállalat vagyunk, amely a jövőben is folytatja az együttműködést Szabadkával.”
Az elmúlt néhány évben a NIS mintegy kilencmillió dinárt ruházott be Szabadka Város területén a kultúra, a sport és a társadalmi tevékenységek kapcsán.

Új játszótereket adtak át Palicson és Hajdújáráson

Tegnap új és korszerű játszótereket adtak át Palicson és Hajdújáráson.

Tegnap február 11-e, péntek volt.
A 2 településen lévő játszóteret
felújították és új játékokat is helyeztek el.
A palicsi és a hajdújárási játszótér
a 2 év és 12 év közötti gyerekek számára készült.
Mind a 2 játszótér új és biztonságos a kicsik számára.
A palicsi és a hajdújárási játszótérhez is
tájékoztató táblát helyeztek ki.
Az új és korszerű játszótéren már játszanak is a gyerekek.
A 2 új játszótéren lengőhíd, hinta,
libikóka és csúszda is található.
A 2 településen lévő játszótér felújítását
a Szerbiai Kőolajipari Vállalat, vagyis a NIS támogatta.


Megújult a zentai Bambi óvoda

Korszerű világítás kapott a zentai Tisza-parti lakótelepen lévő Bambi óvoda. A beruházás összértéke mintegy 3 és fél millió dinár volt.

A Bambi óvoda 1987-ben épült a Homok lakótelepen. A nevelőmunka szerb és magyar nyelven zajlik a bölcsődés és napközis tagozatokon. Községi szinten növekedett az ovisok száma.
Gedošević Valéria, a zentai Hófehérke Óvoda igazgatónője kiemelte: „Ami a létszámot illeti egy pici emelkedés van, ami nekünk nagyon jó. Hiszen volt egy időszak, amikor nagyon lecsökkent a gyerekekn létszáma. 650 gyerek van az idén, ennyien kezdik meg a tanévet. 34 tagozattal kezdtük, ebből 31 napközis tagozatunk van és a többi óvodai tagozatok a falvakban vannak. Kevi, Bogaras és Tornyos.”
Az épület tartományi és községi támogatásból korszerű világítást kapott, amely jobb oktatási feltételeket biztosít az ott lévők számára – mondta Czegledi Rudolf, Zenta polgármestere.
„A beruházás értéke körülbelül 3 és fél millió dinár volt. Ebből kétharmadát a tartomány pénzelte, egyharmadát pedig az önkormányzat. Azon kívül, hogy sokkal jobb körülményeket tudunk biztosítani, energiát is sikerül megtakarítani, amit a fennmaradt eszközöket más felújításokra tudunk a jövőben fordítani.”
Energiatakarékossági pályázat által korábban a központi óvodát sikerült korszerűsíteni. Amennyiben lehetséges a jövőben is szeretnének az energiatakarékossági pályázatra jelentkezni, és az óvodákat felújítani - hangzott el a látogatáson.

Megújult a zentai Bambi óvoda

Korszerű világítást kapott a zentai Bambi óvoda.

Az új és korszerű világítással
még jobb munkát tudnak végezni
az óvodában és spórolni is tudnak az energiával.
A jövőben további újításokat terveznek
a zentai óvodában.
A Bambi óvodában szerb és magyar nyelven
történnek a foglalkozások
a bölcsődés és napközis csoportokban.
Idén összesen 650 gyermek jár
a zentai Bambi óvodába.


Az aluljárót megnyitják, a Majsai-hidat lezárják Szabadkán

A hét végétől megindul Szabadkán a gépjárműforgalom a Makszim Gorkij utcai közúti aluljárón keresztül. Hétfőtől pedig a tervek szerint lezárják a Majsai-hidat és a Lošinj utcai közúti aluljárót, és elkezdődik ezek bontása és felújítása.

A munkálatokat ma megtekintette Anita Dimoski vasúti közlekedéssel megbízott miniszterhelyettes és Stevan Bakić, Szabadka polgármestere.
Felgyorsultak a munkálatok a Makszim Gorkij utca közúti aluljáró építésén, illetve aszfaltozásán, így a tervek szerint december 16-án, szombaton megindulhat a gépjárműforgalom az említett közúti aluljáróban. Ugyanakkor még nem fejeződött be a gyalogjárda és a kerékpárút kiépítése, illetve aszfaltozása, ez várhatóan a következő hét péntekéig megtörténik.
A Makszim Gorkij utcai közúti aluljáró aszfaltozása majdnem teljes egészében befejeződött, a munkálatok utolsó szakasza zajlik a nap 24 órájában. A közúti aluljáró fölött 11 vasúti sínpár halad át. Ennek a közúti aluljárónak a kiépítése jelentette az egyik legnagyobb kihívást az épülő Belgrád-Budapest gyorsvasút Újvidék-Szabadka szakaszán.
Stevan Bakić, polgármester, Szabadka: „Amit biztosan állíthatunk, hogy Isten áldásával szombattól megindulhat a közúti közlekedés, a következő péntekig pedig elkészül a gyalogjárda és a kerékpárút is. És akkor minden teljes lesz. Ami a korábbi gondokat illeti, amikor egy-egy kiadós esőzés alkalmával felgyülemlett a talajvíz az aluljáróban, ez most a már a múlté lesz.”
Nagy méretű vízelvezető csöveket és két nagy erejű szivattyútelepet építettek be, ezek már működnek. Anita Dimoski, vasúti közlekedéssel megbízott miniszterhelyettes szerint rekordidő alatt készült el a Makszim Gorkij utcai aluljáró.
Anita Dimoski, vasúti közlekedéssel megbízott miniszterhelyettes: „Ez egy rendkívül igényes aluljáró, amelynek hossza 200 méter, káddal a központi részében, amelynek hossza 60 méter, szélessége pedig 30 méter. Az ideiglenes gyalogátjáróról jól láthatták, hogy itt éjjel-nappal dolgoztak, másrészt pedig a felügyeleti hatóságok teljes csapata folyamatosan figyelemmel kísérte az elvégzett munkák minőségét.”
A közúti aluljáró négysávos, a központi tartóoszlop pedig a két szembejövő haladási irány elválasztó vonala mentén áll. Magassága nagyjából megegyezik a korábbival, viszont a teherautók nem jöhetnek keresztül rajta - erről beszélt korábbi interjújában Kern Imre, Szabadka alpolgármestere.
„Hasonló lesz a magasság, mint eddig is volt, de a teherautók nem jöhetnek többé be a városközpontba hiszen megépült az az összeköttetés, az utolsó szükséges összeköttetés a városi, forgalmi, városi utaktól az autópálya rendszerig, amely a Lošinj utcát összeköti a Zentai úttal. Ez az út gyakorlatilag lehetővé teszi, hogy a teherautókat teljesen kivonjuk a város központjából.”
Az új vasúti felüljáró szélesebb lesz a korábbinál, mivel a lebontott rész mellé gyakorlatilag további kettő hídelemet építettek ki - magyarázta Kern Imre.
„Ez azért volt szükséges, hogy a teherforgalmat szétválasszuk a személyforgalomtól. A személyforgalomra az állomás gyakorlatilag az eddigi vasútállomás területén lesz, a teherpályaudvar pedig már a hídon kezdődik és dél felé, a teherpályaudvar felöli részen lesz a vámkezelés és az egyéb szükséges folyamatok a teherszállítmányok ellátására. Tehát ez is megváltozik. Lesznek peronok, ezek a peronok már épülnek, amelyek lehetővé teszik, hogy a polgárok, akik a vasútra szállnak fel, illetve le, szintben lehessen ezt megtenni, ne kelljen fölkapaszkodni, feltornázni magukat a vonatra, mint ahogy eddig volt.”
Hétfőtől a tervek szerint megkezdődhet a Majsai-híd és a Lošinj utcai vasúti felüljáró bontása.

A hétvégén megnyitják az aluljárót Szabadkán

Szombaton megnyitják a Makszim Gorkij utcai közúti aluljárót.

Szombat december 16-a lesz.
Ez azt jelenti, hogy a hétvégétől
megindul Szabadkán a gépjárműforgalom
a Makszim Gorkij utcai közúti aluljárón keresztül.
A gyalogjárda és a kerékpárút kiépítése és aszfaltozása
még nem fejeződött be ezen az aluljárónál.
Ez várhatóan december 22-ig megtörténik.
Tegnap Szabadka polgármestere is megtekintette a munkálatokat.
Tegnap december 13-a, szerda volt.
Szabadka polgármestere Stevan Bakić.
Szabadka polgármestere elmondta, hogy korábban
nagy gondot okozott az aluljáróban a talajvíz
nagyobb esőzések alkalmával.
Ilyen talajvíz az új aluljáróban már nem fog megtörténni.
Tervek szerint hétfőtől lezárják
a Majsai-hidat és a Lošinj utcai közúti aluljárót.
Ez után elkezdődik a Majsai-híd
és a Lošinj utcai közúti aluljáró bontása és felújítása.
Hétfő december 18-a lesz.


A következő év második felében megnyílhat az épületkomplexum a látogatók előtt.

Úszómedence, gyermek- és wellnessmedence, edzőterem, szauna és kávézó is helyt kap a topolyai fedett fürdőben. Jelenleg az építészeti finommunkálatok folynak. A létesítménynek úgy a sportélet, az oktatás, mint az idegenforgalom szempontjából nagy jelentősége van - mondta Szatmári Adrián, Topolya polgármestere, a VMSZ önkormányzati listajelöltje.
Szatmári Adrián, listavezető, VMSZ, Topolya: „Azt szeretnénk, ha a testnevelés órákat az iskolák itt tarthatnák meg, és minden gyermek megtanulna úszni. Az első fázist befejeztük már, tehát az épület szerkezetileg készen van. Erre a célra 450 millió dinárt irányoztunk elő a községi költségvetésből ugyanakkor a második fázist a tartományi nagyberuházási igazgatóság finanszírozza mintegy 670 millió dinár értékben. Ennek a beruházásnak a következő év első negyedében kell, hogy befejeződjön, utána egy rövid próbaüzem következik és úgy gondolom, hogy következő év második felében meg tudjuk nyitni ezt az épületet a látogatók előtt.”

Topolya községben úgy a falvakban, mint a városban is jelentős fejlesztések zajlanak, ennek a példája a fedett fürdő is - hangsúlyozta dr. Pásztor Bálint, a VMSZ elnöke: „Most megtekintettük az épülő fürdőt, amely a jövő év tavaszára el kell, hogy készüljön. Tartományi és önkormányzati eszközökből nagyjából 10millió euró befektetésre került és azt is örömmel látom, hogy a hotel épülete is épül, ezt abból lehet megállapítani, hogy itt voltunk a novemberi kampányban is és ahhoz képest komoly előrelépés történt. Mindezekről a kérdésekről döntenek a topolyaiak június másodikán, ezeknek a beruházásoknak a befejezéséről is, illetve arról, hogy Topolyán a lakosok elképzelése szerinti beruházások a városban és a településeken is megvalósuljanak-e a következő időszakban.”
A városi fürdő megtekintése után a VMSZ politikusai lakossági fórumon ismertették a párt programját a június másodikai önkormányzati választások kapcsán. Ugyanakkor a magyarországi június 9-i Európai Parlamenti választások fontosságára és tétjére is felhívták a jelenlévők figyelmét.

Jól haladnak a topolyai fedett fürdő munkálatai.

Tervek szerint 2025 nyarán megnyílhat
a topolyai fedett fürdő a látogatók előtt.
Úszómedence, gyermekmedence, wellnessmedence,
edzőterem, szauna és kávézó is lesz a topolyai fedett fürdőben.
Tervek szerint a fürdőben majd testnevelési órákat is fognak tartani.
Ezeken az alkalmakon a gyerekek megtanulhatnának úszni.
A topolyai fedett fürdőn végzett munkálatokat
tegnap megtekintették a VMSZ politikusai is.
Tegnap május 13-a volt.
A VMSZ a Vajdasági Magyar Szövetség rövidítése.


Megrongálták a nemrég kihelyezett magyar nyelvű Szabadka-feliratokat

Palicson és Békován is hatalmas károkat okoztak a magyar színekkel ellátott Szabadka feliratokban. A helyiek szerint a rongálás valamikor hajnalban történhetett a városnapi koncertet követően.

A felismerhetetlenségig rongálták a magyar nyelvű Szabadka feliratot Békován a körforgalomban. Szinte olvashatatlanná verték a magyar feliratot, míg a szerb nyelvű teljes épségben van. Látszólag erős anyagból készültek a táblák, puszta kézzel szinte lehetetlen lenne ekkora károkat okozni. Elképzelhető, hogy a tettes vagy a tettesek valamilyen segédeszközt használtak a magyar színekkel ellátott feliratok megrongálásához.
A helyiek szerint hajnali 4 óra környékén egy csapat autóval érkezett a helyszínre, akik szerbül kiabáltak a táblák körül. Milanković Anton: „Hajnalban 4.15-kor hallom, hogy dörömböl valami. Mondom itt a többieknek, hogy dörömböl valami ott a körforgalomban. Ez már kicsit később volt. Beteg vagyok, alapból nem alszom jól. Ott parkoltak valahol, amikor én kimentem, ők elmentek. Egy autóval jöttek és szerbül kiabáltak.”
Palicson két hónapja helyezték ki a Szabadka feliratot magyar nyelven. Szemtanút Palics esetében nem találtunk. Az ott élők azonban elítélik a rongálást.
Görög Flórián: „Rongálás, mint rongálás. Én mindenféleképpen elítélem, mert felesleges energiapazarlás. Ki tehette, nem tudom. Jöttem el a boltból, és látom, hogy meg van rongálva. Volt sok esemény, bárki lehetett. Bárkinek szemet szúrhatott a magyar felirat. Nem tudni.”
A városnapi eseményekig sértetlenül állt egymás mellett a magyar és a szerb nyelvű felirat.
Szarapka István:„- Szerintem fiatalok tették az éjszaka folyamán. Látszik, hogy ez nagyon meg van rongálva. Hogy milyen okból, azt inkább nem részletezném.
- Történt-e már hasonló?
- Történt hasonló Szabadka város területén, de akkor a szerb feliratot rongálták meg.”
Egyesek szerint a szombat esti városnapi koncert után okozhatták a károkat.
Milan Bešlin: „Elítélésre méltó. Ki képes ilyesmire? Ez vandalizmus, jól meg kell büntetni. Szégyen és gyalázat. Aki erre képes volt, borzasztó, valami őrült, szörnyeteg. Ki képes erre? Én nem tudom.”
Dr. Pásztor Bálint, a szabadkai Városi Képviselő-testület elnöke már reggel reagált a történtekre. Azt írta: Rövid időn belül újra állni fog! És ahányszor csak kell újra és újra! Követeljük az elkövetők kézre kerítését és megbüntetését!

Nem sokra rá Pásztor István, a Vajdasági Magyar Szövetség elnöke is közölte véleményét a Facebook-oldalán. Úgy fogalmazott: Vučić elnöknek üzentek, de nekünk jobban fáj. Mindent megteszünk annak érdekében, hogy újra új fényében díszeleghessenek a Szabadka feliratú táblák, és hogy az elkövetők elnyerjék méltó büntetésüket.

Mint ismeretes, a szerb államfő kapta meg szeptember elsején Szabadka város díszpolgári címét. Az elismerés átvételekor kitért arra, hogy támogatta a magyar nyelvű Szabadka-feliratok kihelyezését a magyar zászló színeiben, miután azt Pásztor István, a Vajdasági Magyar Szövetség elnöke kezdeményezte.

Megrongálták a Szabadka-feliratokat

Ma hajnalban megrongálták a nemrég kihelyezett Szabadka-feliratokat.

Ma szeptember 3-a, vasárnap van.
A rongálást ma hajnalban fedezték fel az emberek.
A Szabadka-feliratot 2 hónapja helyezték el Palicson,
a felüljáró közelében.
Az egyik közelben élő palicsi lakos szerint
ma hajnali 4 órakor történhetett a rongálás.
A lakos elmondta, akkor ugattak nagyon a kutyák.
Dr. Pásztor Bálint, a szabadkai Városi Képviselő-testület elnöke
azt írta reggel, hogy rövid időn belül újra állni fog a felirat.
Dr. Pásztor Bálint azt is írta, hogy
követeljük a rongálók megkeresését és megbüntetését!
Az is kiderült, hogy nem csak Palicson történtek rongálások.
Békovánál is megrongálták a magyar Szabadka-feliratot.


Háromszáz gyermek kap csomagot Óbecse Községben

A rászoruló gyerekek és a szüleik édességet és ruházatot kapnak a helyi Gyermekbarátok Egyesületétől. Az ajándékozás ma kezdődött.

Mintegy háromszáz gyermek kap a napokban Télapó-csomagot Óbecse Község területén.
Télapó osztott csomagot csütörtökön Óbecsén a Gyermekbarátok Egyesületének újfalusi irodájában. Gál Julianna gyerekei is ide járnak különféle foglalkozásokra, de most a csomagokért jöttek. „Nekem kilenc gyerekem van, ide most ketten jöttünk, egy nagyobbal, egy kisebbel, nekik ez nagy örömöt hoz.”
Vajda Zsuzsának nyolc unokája van, közülük most csak a kisebbek tartottak vele. Alig bírtak el a sok csomaggal. „Hát örülni örülnek neki, mert egész hete mást se hallok tőlük, csak mama, mikor megyünk már, mama, jössz velünk, mama így, mama úgy, úgyhogy nagyon odavoltak, ez másmilyen öröm, mint amikor a családban van.”
Helyi és németországi adományozók jóvoltából az idén csaknem 300 gyermek kap csomagot a község területén. Csütörtökön a 3. helyi közösségben élő gyerekek ajándékaihoz a helyi közösség tanácsa is hozzájárult. Szerda András, alelnök, III. helyi közösség tanácsa, Óbecse: „Mivel itt van a község többi részéhez viszonyítva a legtöbb hátrányos helyzetű családból származó gyermek, ezért azt gondoltuk, hogy tartozunk nekik annyival, hogy próbálunk segíteni a mostani akciójukban.”
Az óbecsei Gyermekbarátok Egyesülete immár 20 éve foglalkozik a hátrányos helyzetű és tanulási nehézséggel küzdő gyerekek oktatásával és nevelésével egy olyan szociális-pedagógiai program keretében, amellyel a szegénységből igyekeznek kiemelni ezeket a gyerekeket. Šormaz Izabella, elnök, Gyermekbarátok Egyesülete, Óbecse: „Nagyon sok pozitív példánk van erre, és úgy döntöttünk, hogy akik ma kapják a csomagokat, ezek a gyerekek lesznek felkarolva, akik a legrendszeresebben jártak, nem hiányoznak az iskolából, itt vannak a foglalkozásokon, dolgoznak, és így jutalmazzuk őket.”
Azok a gyerekek, akik még nem kaptak csomagot ne búsuljanak, mert nekik a napokban házhoz viszi a Télapó az ajándékokat.

300 gyermek kap csomagot Óbecse Községben

A következő napokban 300 gyermek kap Télapó-csomagot Óbecse Községben.

A szegény sorsú gyerekek és szüleik
édességet és ruházatot kapnak
az óbecsei Gyermekbarátok Egyesületétől.
Az ajándékozás tegnap kezdődött el.
Tegnap december 16-a, csütörtök volt.
Az ajándékcsomagokat a Télapó viszi el
a szegény sorsú gyerekek számára
Óbecse községben.
A gyerekek nagyon megörültek az ajándékcsomagoknak.
Az ajándékcsomagokat az óbecsei
és németországi adományozók gyűjtötték
a szegény sorsú gyerekek és családjuk számára.


Javítják és bővítik a szabadkai vízvezeték-hálózatot

Lezárták az autósok előtt a szabadkai Rudics utcát, kizárólag gyalog közlekedhetünk egy hétig.

A központban található utcában április 17-e és 23-a között vízvezeték-javítási munkálatok zajlanak, miután megsérült egy fővezeték. A szabadkai Vízművek és Csatornázási Kommunális Közvállalat már aznap elkezdte a munkálatokat, és átmenetileg megjavították a vezetéket. A probléma súlyossága miatt azonban elhúzódnak a javítások.
Bokáig érő víz lepte el két hete a belvárosi Rudics utcát. Az illetékesek már aznap éjjelre enyhítették a probléma súlyosságát, így hamar viszaállt a vízszolgáltatás. A tartós javítások viszont több időt vesznek igénybe. Egy fővezeték sérült meg, ezért az útszerkezet alaprétegét is vissza kell állítani.
Az általában autóktól hemzsegő Rudics utca Szabadka egyik legforgalmasabb utcája, jelenleg viszont csak gyalog közlekedhetünk rajta. Ha esetleg valaki a Tejpiachoz vagy a Zsinagógához szeretne eljutni, azt továbbra is megteheti alternatív kerülőutakon.
Az illetékesek szerint a vízvezeték elöregedése okozhatta a problémát, ami a Rudics utca esetében a 60-70-es évekre nyúlik vissza - mondta el a Közügyek stábjának Sugár György a szabadkai Vízművek és Csatornázási Kommunális Közvállalat igazgatója.
Szabadkán a vízhálózat kiépítésére először a város aranykorában, vagyis 1864 és 1914 között mutatkozott igény. A földben húzódó kisebb erek és mocsarak viszont megnehezítették a munkát, így csak a központot tudták lefedni. Az ingoványos talaj okozta nyomokkal manapság is lehet találkozni.
A több mint egy évszázados vízhálózatnak még a mai napig akadnak hiányosságai, melyeket már a Szerb-Horvát-Szlovén Királyság idején felismertek. Ilyenek például a város széli területek. Ezek a pótolnivaló szakaszok a mai kor kivitelezőire maradtak.
A jelenleg a Rudics utcában zajló munkálatok a tervek szerint április 23-ig tartanak majd. A Vízművek számos fejlesztést megvalósít a 2024 és 2026 közötti időszakban. Többek között Csantavéren, Bajmokon, Palicson és Szabadkán a Zorka illetve Makkhetes Helyi Közösségekben is bővül az ivóvízhálózat.

Lezárták az autósok előtt a szabadkai Rudics utcát.

Mostantól csak gyalog lehet közlekedni a Rudics utcában.
Április 23-ig lesz lezárva ez az út az autósok előtt.
A központban található utcában április 17-e és 23-a között
vízvezeték-javítási munkálatok zajlanak.
A munkálatok miatt kellett lezárni az utat.
A Rudics utca Szabadka egyik legforgalmasabb utcája.
Ha valaki a Tejpiachoz vagy a Zsinagógához szeretne eljutni,
azt kerülőutakon teheti meg.
Az útlezárás miatt a lakosok türelmét kérik.


Új óvodába járhatnak mától a nagyfényi gyerkőcök

A szabadkai Naša Radost Iskoláskor Előtti Intézmény új, Delfin nevű óvodáját adták át ma Nagyfényen.

Az eseményen jelen volt Bogdan Laban is. Szabadka polgármestere kiemelte: nagyon sokat fektettek be az elmúlt évek során nemcsak a városi, hanem a Szabadka környéki települések óvodáiba is. A nagyfényi kicsik már birtokukba vették az épületet, valamint annak tágas, erdős udvarát.
A nagyfényi Delfin óvodát mostantól mintegy negyven helybeli gyerkőc népesíti be, a bölcsődés korúaktól a vegyes korcsoportú napközis és ovis gyermekekig. Szükség esetén egyébként 60 főre is bővíteni tudják az óvoda kapacitását.
Borsos Eleonóra gyermekére eddig a nagyi vigyázott, amíg az anyuka dolgozott. Óriási segítség ez a helyi, munkaviszonyban lévő szülőknek. Ráadásul maga az óvoda látványa is lenyűgözte a szülőket: „Minden új, szép, meg sok gyerek lesz, szép lesz nekik.”
Beérett a nagyfényi helyi közösség és a lakosság kezdeményezésének gyümölcse, megnyílt az óvoda - mondta Bogdan Laban. Szabadka polgármestere szerint a városi önkormányzat igyekszik egyre többet fektetni a környező települések fejlesztésébe: „Rendkívül elégedettek vagyunk abból kifolyólag, hogy az elmúlt négy évben a Naša Radost épületeibe, azaz az iskoláskor előtti oktatásba mintegy 100 millió dinár lett befektetve. Természetesen ezek a projektek a szerb kormánnyal közösen valósultak meg, valamint a tartományi kormány segítségével. Felújítottuk a központi konyhát, több épületet, és új óvodákat építettünk. Egyes épületekben bevezettük a gázt és energetikailag hatékonyabbá tettük őket.”
Veljko Vojnić, a Naša Radost Iskoláskor Előtti Intézmény műszaki igazgatója szerint különösen fontos, hogy az elmúlt időszakban az óvodák játszóterei is jelentősen megújultak: „Ami nekünk leginkább hiányzott, azok a játszóterek. Itt nagy segítségünkre voltak a szülők, valamint a Magyar Nemzeti Tanács is, így a városi önkormányzat által biztosított pénzeket is felhasználva rendbe tettünk húsz játszóterünket. Most az vár ránk, hogy ennek az ovinak a játszóterét is kialakítsuk az elkövetkező időszakban, legfeljebb két-három hónapon belül, mivel a pénz biztosítva van erre.”
A nagyfényi Delfin óvoda négymillió dinárból épült fel, ebbe már beleszámították a hamarosan elkészülő játszótér költségeit is.

Új óvoda nyílt Nagyfényen

Ma június 8-a,
hétfő van.
Nagyfény 1 falu Vajdaságban.
Az új óvoda neve
a Delfin óvoda.
Az új óvoda
a szabadkai
Naša Radost Iskoláskor
Előtti Intézményhez
tartozik.
A Delfin óvodába
összesen 40 gyerek jár,
de ha szükség lesz rá,
akkor még 20 gyerek
járhat majd az óvodába.
Az új óvodában
sok új játék
és szép nagy udvar is van.
Az új óvodához
nem sokára
játszóteret is építenek.
A szülők és a gyerekek is
nagyon örülnek
az új óvoda megnyitásának
Nagyfényen.


A napokban kezdődik a Szabadka-Szeged vasút építése

A napokban kezdődhet meg a Szeged-Szabadka vasút építése. Az alapkövet a szerb elnök és a magyar kormányfő helyezi le, így hamarosan már könnyedén eljuthatunk vasúton Szabadkáról Szegedre.

A határ menti települések lakói már türelmetlenül várják a munkálatok befejezését. Jelenleg az előkészítési fázis zajlik.
Több hónapja zajlanak az előkészítési munkálatok a Szabadka és a magyar határ közti vasútvonalon. A királyhalmiak régóta várták már a szakasz felújítását. Begovity Ella szerint megkönnyíti majd az utazást. Azt reméli, így unokái gyakrabban látogatnak majd haza: „Örülök neki. Örülök. Hadd legyen. Hála Istennek, ez az ország dicsősége is.”
Horgoson is örülnek a vasútvonal kiépítésének. Ábrahám Miklós szerint a fiatalabb generációk szempontjából fontos ez a beruházás: „A fiatalság használja majd jobban mint én. Úgyhogy jó.”
Ha elkészül a Szabadka-Szeged vasútvonal, akkor az itt élők kényelmesebben és gyorsabban utazhatnak - ígérik az illetékesek. Szabadka és Szeged között akár 120 kilométer per órás sebességgel is közlekedhetnek a személyvonatok, így akár 40 perc alatt a magyar városba érhetünk.
A terepen több mint 200 munkagép dolgozik folyamatosan - nyilatkozta korábban Kern Imre. Szabadka alpolgármestere hozzátette, ez mindenki számára egy kiemelt jelentőségű projekt: „Majd 20 éve kezdődött az előkészítése. Én nagyon örülök, hogy jelen pillanatban a megvalósulás fázisában van. Kapunk egy olyan infrastruktúrát Szabadka és Szeged között, amely nemcsak az utasforgalmat könnyíti meg, hanem a teherforgalmat.”
A beruházás fontosságát hangsúlyozta Pásztor István is a Kárpát-medencei Magyar Képviselők Fórumának ülését követően.
Pásztor István, elnök, VMSZ: „A napokban – ha minden rendben lesz – talán a jövő hét elején, a magyar miniszterelnök és a szerb köztársasági elnök lerakják a Szeged-Szabadka vasútvonal alapkövét, vagy elindítják az építkezést. Ami azt fogja eredményezni, hogy durván egy fél év múlva itt lehet majd szabadon közlekedni.”
A Szabadka-Horgos vasútvonal felújítását követően a palicsi, hajdújárási, horgosi és királyhalmi állomásokat is felújítják. A munkálatok befejezésének határideje jövő szeptember, ám az illetékesek szerint ez jóval korábban is megtörténhet.

Ünnepélyes alapkőletétel Horgoson

Holnap lesz a Szabadka és Szeged közötti vasút ünnepélyes alapkőletétele.

Holnap október 18-a, hétfő lesz.
A horgosi vasútállomásnál lesz
a Szabadka és Szeged közötti vasút
ünnepélyes alapkőletétele.
Aleksandar Vučić szerb elnök
és Orbán Viktor magyar kormányfő
teszi le az alapkövet holnap a horgosi vasútállomáson.
Az ünnepélyes alapkőletétel
holnap délután 13 óra 30 perckor kezdődik.
Az eseményt a Pannon Televízió
és a Szabadkai Magyar Rádió élőben közvetíti.
Az alapkőletétel után már meg is kezdődhet
a Szabadka-Szeged vasút építése.
A vasút építésének befejezése után
már könnyedén eljuthatunk vasúton
Szabadkáról Szegedre.
Az emberek már nagyon várják, hogy elkészüljön
a vasút Szabadka és Szeged városa között.
Szeged határ menti város Magyarországon.
A királyhalmi és a horgosi lakosok is
nagyon örülnek a vasút építésének.
Királyhalom 1 falu a szerb-magyar határ közelében.
A Szabadka-Szeged közötti vasút megépítésének
a határideje jövő év szeptember.
Jövő év 2022 lesz.
Szeptembertől korábban is megtörténhet a vasút megépítése.
A Szabadka-Horgos vasútvonal felújítása után a palicsi,
a hajdújárási, a horgosi és a királyhalmi
állomásokat is felújítják.


Jelentős fizetés- és nyugdíjemelés várható idén Szerbiában

Hamarosan elérjük az európai normákat - jelentette be Aleksandar Vučić.

Úgy fogalmazott, amikor túllépjük a 600 eurós átlagfizetést, az emberek elhiszik majd, hogy a 2025-ös cél a 900 eurós átlagbér elérése. A szerb államfő hozzátette, alacsony a költségvetési hiány. A tervezett 198 milliárd helyett, csak 75 milliárd - magyarázta a politikus.

Fizetésemelés és nyugdíjemelés várható Szerbiában

Nagyobb fizetésemelés és nyugdíjemelés várható idén Szerbiában.

Idén 2021 van.
Ezt Aleksandar Vučić, a szerb államfő jelentette be.
Aleksandar Vučić azt is mondta, hogy
nem sokára európai szintű fizetések lesznek
Szerbiában is.
Az államfő szerint Szerbiában több mint
600 eurós átlagfizetés lesz.
Az államfő elmondta, hogy a 2025-ös évre
az a cél, hogy 900 eurós átlagfizetést kapjanak
az emberek az országban.
2025 négy év múlva lesz.
Az államfő szerint a fizetésemelésekkel
az emberek elhihetik, hogy 2025-re megvalósul a cél.


Drágul az üzemanyag

Többet kell fizetni az üzemanyagért Szerbiában - megjelent az egy hétig érvényes új árlista.

15 órától egy liter gázolaj ára 205, míg egy liter benzin 193 dinárba kerül. Ez mindkét üzemanyagtípus esetében 2 dináros áremelkedést jelent - olvasható a hivatalos közleményben.

Ismét megdrágult az üzemanyag

Az új üzemanyagárak tegnap délután 3 órától érvényesek.
Tegnap június 28-a, péntek volt.
A benzin és a dízel ára is 2 dinárral drágult.
Ez azt jelenti, hogy 1 liter dízel 205 dinárba kerül
a szerbiai benzinkutakon.
A következő hét napban 1 liter benzin
193 dinárba kerül a szerbiai töltőállomásokon.
Töltőállomás ugyanaz, mint a benzinkút.


A szerbiai ifjú harmonikások mellett Ausztriából, Horvátországból és Bosznia-Hercegovinából voltak versenyzők.

Lazar Stanojević a szeniorok korcsoportjában érdemelte ki a Vajdaság legjobb harmonikása címet."Idén értem el valóban a legnagyobb sikert. Elég hosszú ideje versenyzem, de a második és harmadik helyezéseket szereztem meg. Idén sikerült, hogy én legyek az abszolút győztes."
Az Arany Billentyű Nemzetközi Harmonikafesztivált Sándoregyházán a Žarko Zrenjanin Művelődési Otthon szervezi helyi intézményekkel és szervezetekkel karöltve. A két napos megmérettetésen közel 70 ifjú harmonikás vett részt nyolc korcsoportban.
Marko Guran, a Žarko Zrenjanin Művelődési Otthon igazgatója: "Fontos számukra ez a fesztivál és nagyon fontos, hogy felkészülve jelenjenek meg bemutatkozni ennek a zsűrinek és természetesen, később a közönségnek."

Az idei vetélkedést is neves harmonikásokból, zeneszakértőkből és pedagógusokból álló fesztiválzsűri osztályozta, és döntött a győztesekről.
Mirko Kodić, a fesztiválzsűri alelnöke: "Nem fontos, hogy első legyen vagy harmadik. Az a fontos, hogy fejlődjön évről–évre, hogy egy napon ennek az országnak a személyiségévé váljon."
A Harmonikafesztivál fő anyagi támogatója Pancsova város önkormányzata és a Tartományi Művelődési, Tömegtájékoztatási és Vallási Közösségi Titkárság volt, de több magánvállalkozó is segítette a rendezvény megvalósítását.

Nemzetközi Harmonikafesztivál Sándoregyházán

Nemzetközi Harmonikafesztivált tartottak Sándoregyházán.

A szerbiai fiatal harmonikások mellett Ausztriából,
Horvátországból és Bosznia-Hercegovinából is voltak versenyzők.
Lazar Stanojević a szeniorok korcsoportjában
nyerte el a Vajdaság legjobb harmonikása címet.
A szenior korcsoport az idősebb korcsoportot jelenti.
A fesztivált Arany Billentyű Nemzetközi Harmonikafesztiválnak hívják.
A fesztivált Sándoregyházán
a Žarko Zrenjanin Művelődési Otthon szervezi meg.
A fesztivál 2 napig tartott.
A fesztiválon közel 70 fiatal harmonikás vett részt 8 korcsoportban.
Az idei versenyt is híres harmonikásokból,
zeneszakértőkből és pedagógusokból álló
fesztiválzsűri osztályozta.
A zsűri döntött a győztesekről is.


Vučić: A nyugdíjemelés mellett támogatást is kapnak az idősek

20 ezer dináros támogatást kap minden nyugdíjas februárban, emellett még nyugdíjemelés is lesz az év elején - ezt jelentette be Aleksandar Vučić szerb államfő a szerb közmédia esti híradójának adott interjújában.

Minderre azért van lehetőség, mert a szerb gazdaság jól teljesít, 7% körüli GDP növekedés várható, és a költségvetési hiány is jóval kisebb a tervezettnél - magyarázta. A 20 ezer dináros támogatás mellé megkapják a nyugdíjasok a korábban bejelentett év végéig kifizetendő pénzeket is, azaz a 100 eurót, amely 50+30+20 eurós formában érkezik majd meg szeptemberben, novemberben és karácsony előtt. A felnőtt lakosság is számíthat a korábban bejelentett 30, illetve 20 euróra - részletezte a szerb elnök. A nyugdíjakat a tervek szerint mintegy 5%-kal növelik az év elején, de a minimálbér és az átlagfizetések is nőni fognak – ígérte az elnök.
Aleksandar Vučić, államfő, Szerbia: „35 ezer 12 dinár lesz a minimálbér, vagyis a legkevesebb, amit egy munkás kaphat. Így több mint 300 euró lesz a minimálbér. Elég-e ez? Hát, nem. De sokkal több a 150 eurónál, amennyi csak néhány évvel ezelőtt volt. És csak ezzel már az év elején 613 euró lesz az átlagbér. Ezek a számításaink. De hisszük, hogy ennél nagyobb is lesz, mert a fizetések is nőni fognak, a közszférában mindenképpen, és bízunk benne, hogy ezt a magánszektorban is nagyrészt követni fogják.”

Nyugdíjemelést és támogatást kapnak az idősek

Vučić arról beszélt, hogy nyugdíjemelés és még több támogatás várható az időseknek.

Minden nyugdíjas 20.000 dináros támogatást
fog kapni jövő év februárban.
Jövő év 2022 lesz.
Vučić azt is elmondta, hogy jövő év elején
nyugdíjemelés is lesz.
Aleksandar Vučić a szerb államfő.
Az államfő elmondta, hogy azért kaphatják meg
az idős emberek a 20.000 dináros támogatást,
mert a szerb gazdaság jól alakul.
Aleksandar Vučić elmondta, hogy év végéig
a nyugdíjasok megkapják a korábban bejelentett
100 eurót is.
A 100 eurós támogatás 50+30+20 eurós
formában érkezik majd meg szeptemberben,
novemberben és decemberben a nyugdíjasoknak
A felnőtt lakosok is megkapják év végéig
a korábban bejelentett 30 eurós és 20 eurós támogatást.
Idén 2021 van.


Levendulanapok Ilonfaluban

Levendulanapokat szerveztek a Magyarkanizsa községi Ilonfaluban. Nem csak szedni lehetett, de levendulából készült termékek és dekorációk is megvásárolhatók voltak az eseményen.

A természetbarát rendezvényt harmadik éve tartják meg az Authenta tanyán. Évről évre egyre nagyobb az érdeklődés az esemény iránt, Vajdaság több pontjáról érkeztek kilátogatók, vásárlók.
Varjú Kinga: „Óbecséről érkeztünk, és ide jöttünk első alkalommal, mert a Facebookon láttuk a hirdetést, hogy itt most ilyen kis fesztivál keretén belül megnézhetjük a levendulaparcellát, és akkor úgy döntöttük, hogy elnézünk.”
A levendulát kis csokorban gyűjtik be a kilátogatók, a szár levágása pedig kizárólag metszőollóval történik, így nem sérül a növény.
Andrásity Lara, tag, Authenta, Magyarkanizsa: „Ugye van neki fás része, abba nem szabad belevágni, hanem ameddig van zöld szín, addig elvágjuk, és amikor összegyűjtünk egy bokrot akkor beletesszük a zacskóba.”
A levendula az egyik legsokoldalúbb gyógynövény, fokozza a lelki és testi frissességet, különböző krémek készíthetők belőle, és aromaterápiaként is sokszor használják - a levendulanapokkal erre szeretnék felhívni az érdeklődők figyelmét a szervezők.
Nagy Elvira, termesztő, Authenta, Magyarkanizsa: „Mondhatom, hogy ugyanolyan nagy érdeklődéssel látogatnak ide, mint tavaly, sőt visszatérnek és jöttek újak is. Van, aki már ismeri, hogy hogy működik minden, valaki nem ismeri ,annak azért érdekes, és nagyon sokat itt töltenek, a természetbe a levendula közt, úgyhogy szívesen várjuk, látjuk a vendégeket.”
Az esemény június 23-ig, csütörtökig várja a levendulakedvelőket.

Levendulanapok Ilonfaluban

Levendulanapokat szerveztek tegnap Ilonfaluban.

Tegnap június 19-e, vasárnap volt.
Ilonfalu 1 falu Magyarkanizsa községben.
Nem csak szedni lehetett a levendulát,
hanem levendulából készült termékeket
és dekorációkat is lehetett vásárolni.
Idén 3. alkalommal szervezik meg
a levendulanapokat Ilonfaluban
az Authenta tanyán.
Évről évre egyre többen látogatnak el
a levendulanapokra Ilonfaluba.
Vajdaság több részéről érkeztek kilátogatók
és vásárlók a levendulanapokra.
A levendulát kis csokrokban gyűjtik be a kilátogatók.
A levendula szárának levágása
csakis metszőollóval történik, így nem sérül a növény.
A levendula nagyon hasznos gyógynövény.
A levendula erősíti a lelki és testi frissességet,
valamint különböző krémek készíthetők belőle.
A levendulanapok június 23-ig,
csütörtökig várja a látogatókat.


A piaci árusok igyekeznek az ételek megromlását megakadályozni

A rendkívüli hőségben a nyers hús és a tejtermékek is gyorsan megromolhatnak. Fokozottan ügyeljünk arra, hogy mit és hol vásárolunk.

A szabadkai tejpiacon kapható nyers élelmiszereket kivétel nélkül hűtőből kínálják a vevőknek. Ennek ellenére egyesek mégis a boltban vásárolnak tejterméket.
Vladislav Vuković: „A tejterméket nem itt veszem, inkább a boltban. Mivel ilyenkor romlandó a tej, a tojás. A szalmonellára ügyelni kell, mert az embernek az egészségére vigyázni kell.”
Az akár 40 fokos hőségben az árusok különféle megoldásokkal próbálják frissen tartani az árujukat. A baromfihúst árusító Erzsi néni sajátos praktikával védekezik a hőség ellen: „Én téglákat csinálok, és ezt teszem a hűtőbe, mert nem viszem haza a csirkét. Itt váltottunk ki hűtőt és oda teszek be 10-12 darabot. Itt a benti hűtőben is vannak jégakkuk, amit a hús alá teszek. Ez sokat segít.”
A halárusoknak még nehezebb dolguk van, hiszen a halat -18 fokon kell tartani jégen, és a hőség mellett a legyekkel is meg kell küzdeniük.
Süli Beáta, árus: „Leginkább jégen tartjuk. A másik nagy problémánk a meleg mellett a legyek. Rettenetesen szeretik a halat, úgyhogy igyekszünk minden lezárni és hűteni.”
Az élelmiszer-biztonsági szakember szerint az árusoknak arra kell ügyelni, hogy a romlandó áruk előállításakor és szállításakor a hűtési lánc ne szakadjon meg.
Kovács Vilmos, élelmiszerbiztonsági szakmérnök: „Ezekben az extrém meleg időkben lényeges betartani az úgynevezett hűtési láncot, tehát ha egyszer egy terméket lehűtöttek akár 5 fokra, akkor azt végig tartani kell a gyártó üzemében, utána a szállítás és az értékesítés során. A lényeg, hogy akár a kiskereskedésben, a helyi zöldség és tejpiacon történik mindenféleképp végig mindenkinek tartani kell a hűtési láncot.”
A szakértő szerint, ha olyan élelmiszert fogyasztunk, amely nem megfelelően volt tárolva, akkor hasmenés, hányinger, fejfájás és hasonló tünetek jelentkezhetnek.

A nagy hőségben a nyers húsok és a tejtermékek is gyorsan megromolhatnak.

Tejtermék például a tej, a tejföl, a túró.
Ebben a nagy hőségben figyeljünk arra is,
hogy mit és hol vásárolunk.
A szabadkai tejpiacon kapható
nyers élelmiszereket az árusok
a hűtőkben tárolják a nagy hőségben.
Így figyelnek arra, hogy termékeik ne romolhassanak el.
Sok vásárló mégis inkább boltokban
vásárolja a tejtermékeket.
A tejpiacon lévő halárusoknak
még nehezebb dolguk van ebben a hőségben.
A halat -18 fokon kell tartani jégen.
A halárusoknak problémát okoz a sok légy is,
ezért a halat lezárják és hűtik.
Fontos minden árusnak odafigyelni arra,
hogy minden termék hűtve legyen
ebben a hőségben.
Így nem romolhatnak el az élelmiszerek.
A szakértő szerint, ha olyan élelmiszert fogyasztunk,
amely nem volt megfelelően lehűtve,
és elromlott, akkor hasmenés,
hányinger, fejfájás és hasonló kellemetlenségek
jelentkezhetnek.


Olcsóbb az üzemanyag a héten

Mától 4 dinárral olcsóbb a 95-ös benzin és a dízel is - áll a legfrissebb tájékoztatásban.

A dízel literje a következő héten legfeljebb 201 dinárba, a 95-ös benzin pedig 171 dinárba kerül. A kőolajszármazékok árkorlátozására vonatkozó kormányrendeletet december 31-ig meghosszabbították.

Olcsóbb az üzemanyag a héten

Mától olcsóbb a benzin és a dízel is a szerbiai töltőállomásokon.

Ma december 9-e, péntek van.
Töltőállomás ugyanaz, mint a benzinkút.
Mától 4 dinárral olcsóbb a 95-ös benzin.
Ez azt jelenti, hogy mától a benzin literje
171 dinárba kerül.
Mától 4 dinárral olcsóbb a dízel is.
Ez azt jelenti, hogy mától a dízel literje
201 dinárba kerül.
Ezek az üzemanyag árak a következő
7 napra érvényesek.
Következőre jövő hét pénteken
döntenek az üzemanyag árának változásáról.


Tetemes a fagykár az észak-bácskai gyümölcsösökben

Úgy tűnik, idén nem sok hazai gyümölcs kerül majd az asztalunkra, így a cseresznye, kajszi, szilva, őszibarack, az alma ára is az egekbe szökhet majd. A szakemberek szerint az ilyen kemény áprilisi, éjszakai fagyok ellen szinte lehetetlen védekezni.

Már április első hetében is az elfagyott virágokról számoltunk be híradásainkban. A gyümölcstermesztők már akkor is azt mondták, idén még csak mutatóban sem lesz kajszi, nemhogy lekvárnak vagy pálinkának.
Azóta több hullámban is jöttek az egyre keményebb áprilisi, éjszakai mínuszok. A fagykár tetemes.
Van olyan gyümölcsös, ahol 50, máshol akár 75 százalékos is lehet a kár.
Egyes helyeken már most látszik, hogy jelentős fagykár érte virágzásában a szilvát. Szépen megindultak a virágrügyek, de a látvány most szomorú. A korai érésű cseresznyefajták, amiket május végén szoktak szüretelni, idén korábban elkezdtek virágozni, a magas márciusi hőmérsékleti értékek következtében. Erre jöttek az egyre fagyosabb áprilisi éjszakák. A bibék most fekete színűek, ez azt jelenti, hogy megfagytak.
Mínusz hat, hét, nyolc fokos éjszakai fagyok esetén szinte teljesen lehetetlen a bimbózó vagy virágzó gyümölcsfákat megvédeni – mondták a gyümölcstermesztők.
Az almák közül a Granny Smith aránylag jól viselte a hideg hajnalokat és reggeleket, ahogyan több körtefajta is. Összegezve: az első becslések szerint a fagykár következtében az észak-bácskai gyümölcsösök 60-70 százalékában nem lesz termés.

Nagy a fagykár a gyümölcsösökben

Az áprilisi, éjjeli fagyok nagy kárt okoztak térségünk gyümölcsöseiben.

Ez miatt úgy néz ki, hogy nem sok
hazai gyümölcs kerül majd az asztalunkra.
Kevés jó minőségű hazai gyümölcs lesz,
ezért drágábbak is lesznek a gyümölcsök.
Drágább lehet például a cseresznye,
a kajszibarack, a szilva, az őszibarack, az alma is.
A termelők szerint nem lehet védekezni
az ilyen kemény áprilisi, éjszakai fagyok ellen.
A gyümölcstermelők szerint nem lesz
elég hazai gyümölcs lekvár készítésére
vagy pálinkafőzésre sem.
A fagyok miatt nagyon sok
gyümölcsösben óriásiak a károk.
A gyümölcsfák többsége megfagyott.
A termelők szerint nagyon kevés
termés lesz a gyümölcsösökben
az áprilisi, éjjeli fagyok miatt.


Hamarosan igényelhetők az üdülési utalványok

A vaucserek értéke duplájára emelkedett.

Január 15-től lehet igényelni az üdülési utalványokat a szerb államtól. A vaucserek értéke 2024-ben a duplájára emelkedett, vagyis 10 ezer dinár. A munkavállaló igénylők esetében változott a felső kereseti határ: idén a 80 ezer dinár alatt kereső személyek kérelmezhetik.
Első körben 100 ezer üdülési utalványt oszt ki a szerb állam, melyek értéke egyenként 10 ezer dinár. Ezek csak szerbiai üdülőhelyeken válthatóak be, és legalább ötéjszakás foglalás szükséges hozzá. „Már egy kolléganőmtől tavaly is hallottam, hogy igényelte ezt a szolgáltatást ettől az országtól. Én azt mondom, hogy nagyon szép helyeink vannak, mert ő úgy tudom, hogy Zlatibor, Tara felé szokott utazni, és ő használja. Lehet, hogy valamennyire fedezik, én konkrétan nem tudok mondani véleményt. Nagyon szép helyeink vannak Szerbiában, de nagyon drága” - mondta egy megkérdezett szabadkai lakos.
A vaucsereket 2024. november 20-ig lehet felhasználni, csak saját városunkon, községünkön kívüli foglalás esetén igényelhető, egyetemisták esetében nem használhatják fel ott, ahol a tanulmányaikat folytatják. Továbbá nem használható fel étkezésre, idegenforgalmi adó és egyéb költségek fedezésére, csakis a szállás költségét fedezi.
Az igénylés feltételei többségében megegyeznek az előző évekéivel. Változás azonban, hogy idén azok a munkavállalók jelentkezhetnek, akiknek fizetése nem haladja meg a havi 80 ezer dinárt. Ez a határ tavaly 70 ezer volt. Mások mellett, a munkanélküliek továbbra is kérelmezhetik a vaucsert, ahogyan a nyugdíjasok és azok a 65 évnél idősebb személyek is, akik nem kapnak nyugdíjat. „Idén szeretném megpróbálni, mivel korábban még nem használtam, és szerintem ez egy jó kezdeményezés, hogy kicsit segítsenek az embereknek, hogy elutazhassanak valahova pihenni, főleg a nyugdíjasoknak, mivel nekik nincs lehetőségük mindenhova elutazni, így ez egy lehetőség, hogy ily módon segítsenek” - nyilatkozta egy sétáló.
A szálláshelyek már december 31-e óta jelentkezhetnek a programba. Eddig mintegy 3000 szállásadó tette ezt meg. Az üdülési utalványt elfogadó vendéglátóipari egységek jegyzéke, elérhetőséggel együtt, a www.vaucerisrbija.com oldalon szerepel majd. Uroš Kandić, idegenforgalmi államtitkár, Szerbia: „Amennyiben van érdeklődés, megnöveljük az utalványok számát, így volt ez minden évben, amióta létezik ez az akció, 2015 óta. Nem kételkedem abban, hogy az első túrát nagyon gyorsan szétosztjuk, szerintem ez már január 15-én megtörténik, hogy minden lakos jelentkezik, vagyis minden utalványt kiosztunk. Amikor a folytatás a kérdés, nem lehetünk biztosak, de reméljük, hogy lesznek még újabb utalványok.”
Az elmúlt 9 évben több mint egymillió utalványt osztottak ki a szerbiai lakosoknak. 2020-ban és 2021-ben, a koronavírus-járvány ideje alatt ez mentette meg az ország turizmusát – emelte ki az államtitkár. Az igényléshez szükséges dokumentáció és maga a folyamat menete a www.vaucerisrbija.com internetes oldalon olvasható részletesen.

Az üdülési utalványok értéke idén 10 ezer dinár lesz.
Idén 2024 van.
Tavaly is osztottak ki üdülési utalványokat.
Tavaly 5 ezer dinár értékű volt 1 üdülési utalvány.
Tavaly 2023 volt.
Idén változás az, hogy azok a munkások jelentkezhetnek
az utalványra, akik 80 ezer dinárnál kevesebb fizetést kapnak.
A munkanélküliek is igényelhetik az utalványt,
a nyugdíjasok és azok a 65 évnél idősebb személyek is,
akik nem kapnak nyugdíjat.
Több alkalommal osztják ki idén is az üdülési utalványokat.
Első körben 100 ezer üdülési utalványt oszt ki a szerb állam.
Az üdülési utalványok csak szerbiai üdülőhelyeken válthatóak be.
Az üdülési utalvánnyal legalább 5 éjszakát kell
az üdülőhelyen tartózkodni.
Az üdülési utalványokat 2024. november 20-ig lehet felhasználni.
Az üdülési utalványok csak saját városunkon,
saját községünkön kívüli foglalás esetén igényelhetők.
Az egyetemisták nem használhatják fel ott,
ahol a tanulmányaikat folytatják.
Az üdülési utalvány nem használható fel étkezésre,
idegenforgalmi adó és egyéb költségek kifizetésére.
Az üdülési utalvánnyal csakis a szálláshelyet lehet kifizetni.
Szálláshely például a hotel, az apartman.
A szálláshelyek már 2023. december 31-e óta jelentkezhetnek a programba.
A www.vaucerisrbija.com internetes oldalon lehet megtekinteni
azokat az üdülőhelyeket, amelyek elfogadják az üdülési utalványokat.
A www.vaucerisrbija.com internetes oldalon olvasható el
minden fontos információ arról, hogy kik és hogyan
igényelhetik az üdülési utalványokat.


Jelenleg 170 ezer tonnányi liszttöbblete van Szerbiának.

Biztos nem drágul a kenyér és a liszt az elkövetkező 60 napban - mondta Branislav Nedimović. Többet nem korlátozzuk a lisztkivitelt.
A kormány erre vonatkozó döntése a mai naptól érvényes. Ennek értelmében a lisztkivitel szabad és nem korlátozzuk – mondta a mezőgazdasági miniszter a Szerbiai RTV műsorában.
Hozzátette, hogy Szerbiának nincs félnivalója ezzel kapcsolatban, ellentétben azokkal az országokkal, ahol gond van a liszt, a tej és a napraforgóolaj ellátmánnyal.
Kiemelte, hogy az elkövetkező 60 napban sem a kenyér, sem pedig a kilogrammos és az öt kilogrammos 400-as és az 500-as liszt ára nem fog feljebb menni. Nedimović hozzátette, jelenleg 170 ezer tonnányi liszttöbblete van Szerbiának.

Biztos nem drágul a kenyér és a liszt

Biztos nem drágul a kenyér és a liszt a következő 60 napban.

Jelenleg van elég liszt az országban,
ezért nem kell, hogy dráguljon a kenyér
és a liszt ára sem.
A következő 60 napban nem drágul a kenyér,
az 1 kilogrammos és az 5 kilogrammos
400-as és 500-as liszt ára sem.
Tegnap óta a lisztkivitel is szabad az országból
és nincs korlátozva.
Tegnap május 15-e, vasárnap volt.
Szerbiában van elég liszt, tej és napraforgóolaj is.


Ezáltal biztosítva lesz a Budapest-Kelebia vonal korszerűsítése miatti kerülőút.

A teljes felújításig – biztosítóberendezés és villamosítás nélkül – csak korlátozott, éjszakai tehervonat-közlekedést engedélyeznek, így addig a személyszállítás továbbra is szünetel.
Vitézy Dávid magyar közlekedésért felelős államtitkára elmondta: a vágányépítő és átépítő géplánc Röszkénél elérte a magyar–szerb határt. Mint fogalmazott, nemrég Lyonban az Európai Bizottság, az uniós tagállamok és a Nyugat-Balkán vezetőinek közlekedési csúcstalálkozóján közösen szorgalmazták, hogy Szerbia és a Balkán többi országa mihamarabb csatlakozhasson a transzeurópai közlekedési hálózatba, így ebben a térségben is felgyorsulhat a vasúti hálózat fejlesztése európai uniós segítséggel.
Magyarország a Budapest–Belgrád távolsági és a Szeged–Szabadka regionális vasútvonal fejlesztésével mindent megtesz azért, hogy a Nyugat-Balkán személy- és áruforgalma minden eddiginél jobb minőségben csatlakozzon az európai hálózathoz - tette hozzá Vitézy.

Augusztustól megindul a tehervonat-forgalom a Szeged-Röszke-Szabadka vonalon

Augusztus 1-jétől megindul a tehervonat-forgalom a Szeged-Röszke-Szabadka vonalon.

A vasútvonal teljes felújításáig
csak korlátozott tehervonat-közlekedést
engedélyeznek augusztus 1-jétől
a Szeged-Röszke-Szabadka vonalon.
A vasútvonal teljes felújításáig
csak éjszakai tehervonat-közlekedést
engedélyeznek augusztus 1-jétől
a Szeged-Röszke-Szabadka vonalon.
Tehervonat-közlekedés azt jelenti,
hogy csak nagyobb mennyiségű,
nehezebb árukat szállítanak a vagonokban.
A személyszállítás továbbra is szünetel
a Szeged-Röszke-Szabadka vonalon.


Itt a torma ültetésének az ideje

A vajdasági gazdák szerint az elmúlt években nem érte meg ezzel foglalkozni, mivel nem volt rá kereslet.

Fűszernövényként csak a húsvéti ünnepi asztalon található meg a legtöbb családnál, de a mindennapi ételekben elkészítésében már nem használják a háziasszonyok.
Elődeink a tormát még Közép-Ázsiából hozták be gyógynövényként. Azonban később Európában rájöttek arra, hogy fűszernövényként is megállja a helyét.
Hajdújáráson elültették az idei tormát. Kovács Adriánó szerint ez is olyan munka mint bármelyik másik, mivel ugyanúgy megköveteli a pontosságot.
"Már három, négy éve dolgozom itt. Itt nincs olyan nagyon nagy munka. Fontos odafigyelni, hogy mit hogyan csinálsz, mert itt a legapróbb részletekben rejlenek a legnagyobb hibák."
A torma gyökerét egész évben gyűjthetjük, de betakarítására általában az ősz és a tavasz a legalkalmasabb. Somogyi János hajdújárási termelő szerint igényes növényről van szó.
"Miután a gyomnövények elkezdenek fejlődni, akkor kapálással, nyesőzéssel keresztül szaladunk rajta. Később pedig levéltrágyát használunk ellene. Pattanó bogarak vannak, amik szívogatják a leveleket azok ellen kell egy évben egyszer vagy kétszer gyomirtót."

Évről évre egyre kisebb a kereslet iránta, így a vajdasági gazdák szerint nem éri meg foglalkozni már tormatermesztéssel. Jelenleg a piacokon 350, 400 dinárét érhető el kilogrammonként.
"Magyarok csak húsvétkor. A szerbek többször, úgy értve, hogy már az év elején a szerb szlavákhoz, ünnepségere jobban viszik. Azt vettük észre, hogy most már évről évre kevesebb mennyiséget ültetünk. Régebben öt holdat ültettünk, aztán ez évről évre csökken. Hiába ültetjük el nem bírjuk eladni."
Nemcsak a húsvéti sonka mellé tökéletes, ugyanis a tormát többféleképpen is lehet fogyasztani. Kiváló köretként és frissen reszelve, de ecetesen is megállja a helyét.

Itt a torma ültetésének az ideje

Elérkezett a torma ültetésének az ideje.

A vajdasági gazdák szerint
az elmúlt években nem érte meg
tormatermesztéssel foglalkozni,
mert kevesen vásárolták a tormát.
A torma főleg a húsvéti ünnepi asztalon
található meg a legtöbb családnál.
A mindennapi ételek elkészítésében
már nem használják a háziasszonyok.
Hajdújáráson már elültették az idei tormát.
Idén 2022 van.
A torma gyökerét egész évben gyűjthetjük.
A torma gyökerének a betakarítására
általában az őszi és a tavaszi időszak
a legmegfelelőbb.
Évről évre egyre kevesebben vásárolnak tormát.
Jelenleg a piacokon 350 és 400 dinárért
lehet kilogrammonként tormát vásárolni.
A torma nem csak a húsvéti sonka mellé tökéletes.
Tormát többféleképpen is lehet fogyasztani.
Nagyon finom salátaként, frissen reszelve,
de ecetesen is lehet fogyasztani.
A torma nagyon egészséges fűszernövény.


Siniša Mali szerb pénzügyminiszter közösségi oldalán jelentette be, hogy már több mint négymillió személy regisztrált a járvány gazdasági hatásait enyhítő támogatásra.

Tegnap egyébként mintegy egymillió lakos kapta meg a pénz felét, a kifizetés pedig az elkövetkező időszakban is folyamatos lesz - tette hozzá Mali. A hatvan eurós összeg második felét, azaz a következő 30 eurót novemberben fizetik ki.
A post shared by Siniša Mali, MBA, CFA, CAIA (@mali_sinisa)

Még ma lehet jelentkezni a 60 eurós támogatásra

Még ma lehet jelentkezni a 60 eurós állami támogatásra.

Ma május 15-e, szombat van.
A szerb állam 60 eurót fizet minden nagykorú
szerb állampolgárnak, aki jelentkezik
a támogatásra.
Nagykorú az, aki betöltötte a 18. életévet.
Az interneten keresztül vagy telefonon keresztül
lehet jelentkezni a 60 eurós támogatásra.
A szerb állam 2 részletben fizeti ki
a 60 eurós támogatást az embereknek.
Az első 30 eurót várhatóan május 20-ig
mindenki megkapja, aki jelentkezett rá.
A második 30 eurót várhatóan
novemberben kapják meg az emberek.
Már több mint 4 millió szerbiai lakos
jelentkezett a pénzügyi támogatásra.
Ezt Siniša Mali, a szerb pénzügyminiszter
jelentette be.


Nem kell péntekig várni - már ma megdrágult az üzemanyag...

A benzin és a dízel is 3 dinárral kerül többe mától Szerbiában.

Az ünnepek miatt a korábbiaktól eltérően, péntek helyett már ma közzétették az új üzemanyagárakat, amelyek délután három órától február 23-a 15 óráig lesznek érvényben. Eszerint a gázolaj literje 205 dinárba kerül, a benziné pedig 184 dinárba.

Megdrágult az üzemanyag

Az ünnepek miatt már tegnap közzétették az új üzemanyagárakat.

Tegnap február 14-e, szerda volt.
Ma és holnap is állami ünnep van az országban.
Ma február 15-e, csütörtök van,
holnap február 16-a, péntek lesz.
A benzin és a dízel is 3 dinárral kerül többe Szerbiában.
Ez azt jelenti, hogy 1 liter dízel 205 dinárba kerül
a szerbiai benzinkutakon.
A benzin literje 184 dinárba kerül.
Az új üzemanyagárak csütörtök délután 3 órától
vannak érvényben a szerbiai benzinkutakon.
Az új üzemanyagárak február 23-a
délután 3 óráig lesznek érvényben az országban.


Belgrád-Újvidék 400 dinár vonattal

100 dinárral lesz drágább a vonatjegy június elsejétől a Belgrád Újvidék közötti gyorsvonat járaton.

Ezután 400 dinárt kell egy irányba fizetni az utazásért, jelentette be Tomislav Momirović. A szerb építésügyi, közlekedési és infrastrukturális miniszter ismertette, az online vásárlásnál öt százalékos kedvezményre számíthatnak az utazók. Míg a korlátlan számú utazásra szóló havijegy 6874 dinárba kerül majd.
Tomislav Momirović, építésügyi, közlekedési és infrastrukturális miniszter, Szerbia: „Több mint 300 ezer embert szállítottunk Belgrádból Újvidékre vagy Újvidékről Belgrádba. Visszavittük az embereket a vonatokba. Olyan helyzetet teremtettünk, hogy nagy tömegek alakulnak ki az állomásokon Belgrádban, Újvidéken, de Ópázován és Banovcin, Inđijánm Batajnicán, Zimonyban, Péterváradon. Ezt a trendet nem akarjuk elveszíteni. Szeretnénk ezt a folytonosságot fenntartani. Ezért gyakorlatilag továbbra is folytatjuk a promóciós időszakot, az árat csak 100 dinárral növeltük meg. 400 dináros árról beszélünk minőségi vasúti infrastruktúráért és Kelet-Európa leggyorsabb vonataiért.”

Belgrád-Újvidék 400 dinár vonattal

A Belgrád-Újvidék közötti gyorsvonat járaton 100 dinárral lesz drágább a vonatjegy.

Június 1-jétől lesz drágább a vonatjegy
100 dinárral a Belgrád-Újvidék közötti
gyorsvonat járaton.
Ez azt jelenti, hogy június 1-jétől
már 400 dinárt kell egy irányba fizetni
az utazásért a Belgrád-Újvidék közötti gyorsvonaton.
Ha az utazó az interneten keresztül
vásárolja meg a vonatjegyet,
akkor 5 százalékos kedvezményre számíthat.
A korlátlan számú utazásra szóló
havi jegy ára 6874 dinárba kerül
a Belgrád-Újvidék gyorsvonat járaton.
Belgrád Szerbia fővárosa.
Újvidék 1 nagyváros Vajdaságban.


Magyarországon kevesebb dinnye terem idén, de a belföldi fogyasztást ki tudják majd elégíteni a gazdák - közölte a Magyar Dinnyetermelők Egyesülete. Az ültetés még nem ért véget, de becslések szerint 20-30 százalékkal zsugorodhatott a termőterület. A kereskedőknek ezért azt javasolják, hogy kezdjék el idejében az egyeztetéseket a zökkenőmentes áruellátás érdekében. Az árakról nem közöltek pontosabb becslést, de már most tudni, hogy a termelési költségek jelentős emelkedése 30 százaléknál nagyobb áremelést is indokolhat.
A magyarországi egyesület abban bízik, hogy a dinnye ennek ellenére elérhető termék marad, de mint írják, a gazdáknak olyan árat kell kapniuk, hogy megérje folytatniuk a munkát. Ha nem így lesz, akkor szerintük a következő években újabb visszaesésre kell készülni. A dinnyeszezonig nincs sok hátra, a sárgadinnyét már a jövő héten elkezdhetik szedni, ha jó lesz az idő.

Magyarországon kevesebb dinnye terem

Magyarországon kevesebb dinnye terem idén.

Idén 2022 van.
Magyarországon a dinnyeültetés
még nem ért véget, de a gazdák szerint
jóval kevesebb dinnye fog teremni idén.
Az árakról még nincsenek pontos információk,
de várhatóan komoly áremelkedés lesz
a dinnye árára.
Magyarországon a dinnyeszezonig
már nincs sok idő.
A sárgadinnyét már a jövő héten
elkezdik szedni, ha jó lesz az idő.


Ébredeznek a gyümölcsfák, veszélyben a termés

A napok óta tartó tavaszias időjárás hatására ébredezni kezdtek a gyümölcsfák. A termesztők szerint ha ez így marad, kifakadhatnak a rügyek, és túl korán indul el a virágzás.

Ha ezután ismét nulla fok alá csökken a hőmérséklet, komoly terméskieséssel kellene számolniuk - vélik a gazdák.
A tél közepén járunk. Ennek ellenére napok óta tavaszias az időjárás. Ez a növényeknek is árthat. A szőlő akár mínusz tizenhat fokos hideget is kibír, de a tavaszias hőmérséklet utáni fagy teljesen tönkreteheti a tőkéket.
Dujmovics László, borász, Temerin: „Mi tulajdonképpen egy síksági szőlőssel rendelkezünk, a szőlőtelepítés nagyon is tudatos volt. A karlócai szőlőnemesítő intézet komolyan fagytűrő fajtáit választottuk, viszont meghonosodott fajták is, mint az olaszrizling is itt van, meg olyan fajták is vannak, amelyek érzékenyebbek, azok komolyan érzékenyek a téli fagyokra, és a tavaszi fagykárra is.”
A gyümölcstermesztőknek komoly terméskieséssel kell számolniuk, amennyiben továbbra is ilyen változékony lesz az időjárás.
A korai almafákon is látszik, viszonylag már nagyok a rügyek, hogyha huzamosabb ideig maradna ez a magas hőmérséklet, akkor ezek kifakadnának. Ha erre rájönne még egy nagyobb fagy, akkor ez komoly terméskiesést okozna.
A téli, meleg napsugarak ellen fehér mésszel próbálnak védekezni a termesztők, ami valamelyest visszaveri ezeket, így késleltetik a fák rügyezését. A legnagyobb veszélyben jelenleg a kajszibarack-, a szilva- és a cseresznyefák vannak.
Faragó Radmila, gyümölcstermesztő, Temerin: „Van aki pernyét is tesz a mészbe, só, mész, van aki ként, na most a kén az egy olyan dolog, hogy aki bírja, mert borzasztó kellemetlen szagú, úgyhogy mi mész, só, pernye, hogy ne mosódjon le olyan könnyen, ez egy időre oké, de hogyha jön még eső vagy valami, akkor ezt meg kell ismételni, hogyha lepereg, vagy lemosódik. Próbálkozunk, aztán majd látjuk.”
A termesztők különböző módszerekkel próbálnak védekezni a tavaszi fagykár ellen, például vizes permetezéssel, ködsárkánnyal, és paraffin gyertyákkal, de ez szerintük nagyon költséges.

A tavaszias időjárás miatt veszélyben a gyümölcsfák

A napok óta tartó tavaszias időjárás miatt ébredezni kezdtek a gyümölcsfák.

A termesztők szerint, ha ez így marad,
akkor kifakadhatnak a rügyek
és túl korán indul a fák virágzása.
Ha ez után újra fagyok lesznek,
akkor komoly veszélyben lesz a termés.
Tél van, mégis tavaszias az időjárás.
Ez nem jó a gyümölcsfáknak és a szőlőnek sem.
A szőlő akár mínusz 16 fokos hideget is kibír.
A tavaszias hőmérséklet utáni fagy
teljesen tönkreteheti a szőlőt is.
A gyümölcstermesztők is panaszkodnak
a tavaszias időjárásra.
A meleg napsugarak ellen a termelők
fehér meszet festenek a fák törzsére.
A fehér mész visszaveri a nap sugarait,
így késleltetni tudják a fák rügyezését.
A meleg miatt jelenleg legnagyobb veszélyben
a kajszibarackfák, a szilvafák és a cseresznyefák vannak.
A termelők reménykednek,
hogy nem lesz nagy terméskiesésük
a változékony időjárás miatt.


Drágulások sora vár a szabadkaiakra az új évben

Február elsejétől ugyanis tíz százalékkal növekszik az ingatlanadó mértéke, 14 százalékkal a különféle illetékek. Emellett a közvállalatok szolgáltatásaiért is többet kell majd fizetni.

A többi közt drágul a busz, a víz, a szemételszállítás és a parkolás is.
Összesen nyolc szabadkai közvállalat kérte a városi tanácstól, hogy korrigálhassa szolgáltatásainak árát. A legnagyobb áremelés 25 százalékos lesz, ami a vízszámlák és a szemételszállítási díj esetében lesz tapasztalható. A Szabadkai Piacok Kommunális Közvállalat 10 százalékkal drágítja a szolgáltatásait. A polgárokat váratlanul érte, hogy egyszerre minden közműszolgáltatás megdrágul. A megkérdezettek szerint ez tovább nehezíti majd az emberek anyagi helyzetét.
Mirjana Mijailović, Szabadka: „Katasztrófa. Reálisan nézve eddig sem volt könnyű, ki tudja, mi vár ránk. Dehát Istenem, voltak rosszabb napok is. Az emberek túlélték a kilencvenes éveket, és utána is rossz volt, most is rossz.”
Sajčić Emília, Szabadka: „Nem jó, egyáltalán nem. Nem vagyok megelégedve, azért, mert nehéz az élet amúgy is, és akkor még emelnek. Hát ez nem jó, a szegény emberek számára nem jó.”
Stipan Horvacki, Szabadka: „Megértem, hogy a vállalatok nehezen gazdálkodnak, de a nép hogyan tudja majd tartani a lépést, amikor a nyugdíjak, a fizetések nem változnak. Vagy pedig, ha a nyugdíjemelést vagy bérnövekedést már előre megette az infláció, akkor minden hiábavaló, a nép mindig hátrányban van.”
A városi utasszállító vállalat az idén már egyszer emelte a buszjegyek árát, most 110-ről 120 dinárra növelné, illetve elővételben 90 dinárra. A parkolás is drágább lesz, a vörös zónában 55 dinár lesz egy órára, a sárgában pedig 45 dinár, de a többi kategória is drágulni fog. A temetkezési szolgáltatás és a kéményseprés ára már nyolc éve nem változott, de most ezek a közvállalatok is jelezték ebbéli igényüket. Az új árak február 1-jén léphetnek hatályba.
Karai László, közgazdász: „Január 1-től megnövelték a minimálbér árát, ami minden cégre kihatással lesz, és ez az egyik fő ok. A másik ok pedig mind a költségek eddigi alakulása, melyek még a tavalyi, vagyis az idei évben megnövekedtek, ezek is olyan mértékben kihatnak a cégek gazdálkodására, hogy kötelező, ha úgy gondolják, hogy ne veszteségesen dolgozzanak, akkor ezeket az árakat olyan szintre hozni, amely további minőségi és megszokott szolgáltatások nívóját tudják majd biztosítani.”
A szakember hozzátette, ezek az új árak hatással lesznek a további árak alakulására is. Így például a piaci árusítóhelyek drágítása kihat majd a termelők, illetve árusok által kínált termékek árára is.

Több minden drágul az új évben

Több minden drágul az új évben Szabadka területén.
Az új évben drágulni fog a busz, a víz,
a szemételszállítás és a parkolás is.
Új év 2023-ban lesz.
A legnagyobb áremelés a vízszámlák
és a szemételszállítási díj esetében lesz.
A szabadkai lakosokat váratlanul érte,
hogy a jövő évben ennyi minden drágább lesz.
A lakosok szerint a drágulások után
még nehezebb lesz megélni.
A buszjegyek ára is drágulni fog a jövő évben.
A buszjegyek várhatóan 120 dinárba kerülnek
az új évben.
A buszjegyek ára elővételben várhatóan
90 dinárra növekednek majd.
A parkolás is drágább lesz Szabadkán.
A parkolás a vörös zónában 55 dinár lesz egy órára,
a sárgában 45 dinár,
de a többi parkolóhely is drágulni fog.
A temetkezési szolgáltatások és
a kéményseprés ára már 8 éve nem változott.
Lehetséges, hogy ez a 2 szolgáltatás is
meg fog drágulni jövő évtől.
Az új árak február 1-jétől lesznek bevezetve
Szabadka város területén.


Nem állami ünnep, de javasolt munkaszüneti nap Szerbiában

A vállalatok saját maguk döntik el, hogy dolgoznak, illetve dolgoztatnak-e vagy sem.

Az ortodox karácsony másnapja van, javasolt munkaszüneti nap Szerbiában. Emiatt több közintézmény nem dolgozik, vagy csak ügyeletet tart. Szabadkán a nagy bevásárlóközpontok többsége ma is dolgozik. A buszok szombati menetrend szerint közlekednek, a parkolásért nem kell fizetni a város területén, a szemetet azonban elszállítják.
Az egészségházak ügyeletet tartanak, a Karađorđe úton lévő 7-es számú rendelőben fogadják a pácienseket este 8-ig, majd ezt követően a mentőállomáson látják el a sürgős eseteket. A városi közigazgatás nem dolgozik.
Egyesek számára ez a hétfő is olyan mint a többi, munkanap.
Petrović Saša: „Nem kifizetődő. Rossz az idő és kevesebb ember mozog a városban. Nem kifizetődő. Számunkra ez munkanap. Kipihentük magunkat, két szabadnapunk volt, ez most a harmadik nap, munkával telik.”
Több közintézmény is jelezte, hogy január 8-án nem dolgozik. Nem minden polgár egyezik azzal, hogy ezen a hétfőn munkaszüneti napot kellene tartani, de sokan közülük ennek ellenére is éltek a lehetőséggel és kihasználták a szabadnapot.
Aleksandra Miljković, Belgrád: „Én örülök neki, mert nem kell az egyetemre mennem. Sétálgatok, végre esett a hó. Egész decemberben nem volt igazi tél.”
Stefan: „Jól esik pihenni egy kicsit, a családdal, a barátokkal tölteni a napot. Miért is ne? Talán jó, ha dolgoznak a pékek, hogy kenyeret vehessünk, vagy élelmiszert. Minden más rendben van.”
Milovan Stoiljković, Belgrád: „Úgy döntöttem ma nem dolgozom, habár ellenzem ezt a döntést. Szerintem tiszteletben kell tartani a törvényt és nem napról napra változtatni az ilyen döntéseket. De kihasználtam ezt a lehetőséget. Ezt a napot vásárlással töltöm, és teával a kávézóban. Lazán.”
Belgrádban ezen a napon nem fizettetik meg a parkolási díjat az utcákon. A tömegközlekedés a vasárnapi menetrend szerint zajlik.

Javasolt munkaszüneti nap van ma

Nem állami ünnep, de javasolt munkaszüneti nap van ma Szerbiában.

Ma január 8-a, hétfő van.
Ma van az ortodox karácsony másnapja.
A javasolt munkaszüneti nap azt jelenti,
hogy a vállalatok saját maguk döntik el, hogy dolgoznak,
vagy munkásaiknak kell-e ma dolgozniuk vagy sem.
Ezért ma több közintézmény nem dolgozik
vagy csak ügyeletet tart.
Közintézmény például a posta, a bank, az orvosi rendelő.
Szabadkán a nagy bevásárlóközpontok többsége ma is dolgozik.
A buszok szombati menetrend szerint közlekednek ma.
Ma a parkolásért nem kell fizetni a város területén.
A szemetet azonban ma elszállítják Szabadka területén.
Szabadkán az egészségházak ügyeletet tartanak.
A Karađorđe úton lévő 7-es számú rendelőben
fogadják a betegeket este 8 óráig.
Este 8 óra után a mentőállomáson látják el a sürgős eseteket.


Júniusban fizetik ki a munkanélkülieknek a 60 eurós kiegészítő segélyt

A májusi és novemberi 30-30 eurós segéllyel együtt így a munkanélküliek összesen 120 euró támogatást kapnak az államtól a harmadik gazdasági segélycsomag keretén belül.

Zoran Martinović a szerb közmédia vendégeként elmondta, jelenleg 540 ezer munkanélkülit tartanak nyilvántartásban az országban. Végső lista pedig akkor lesz, ha az utalások befejeződnek.

Júniusban fizetik ki a 60 eurós támogatást a munkanélkülieknek

Júniusban fizetik ki a plusz 60 eurós támogatást a szerbiai munkanélkülieknek.

A szerbiai munkanélküliek májusban is
kapnak 30 eurót a szerb államtól.
A szerbiai munkanélküliek novemberben is
kapnak 30 eurót a szerb államtól.
A szerbiai munkanélküliek plusz támogatásként
júniusban is kapnak majd 60 eurós segélyt.
Így összesen a munkanélküliek
120 eurós támogatást kapnak idén
a szerb államtól.
Idén 2021 van.
Jelenleg 540.000 munkanélküli van
az országban.
A támogatások kifizetése utána lesz
végső szám arról, hogy pontosan mennyi
munkanélküli van Szerbiában.


Olcsóbb lett a gázolaj, a benzin ára nem változott

Több hetes drágulás után mától végre némileg, egészen pontosan két dinárral, csökken a dízel ára, és a benziné sem emelkedik tovább.

A 15 órától érvényes árjegyzék szerint egy liter gázolaj 204 dinár, míg egy liter benzin továbbra is 185 dinár a szerbiai töltőállomásokon.

Megvannak az új üzemanyagárak

Több hetes drágulás után olcsóbb lett az üzemanyag ára Szerbiában.

A dízel ára 2 dinárral lett olcsóbb
a szerbiai töltőállomásokon.
Ez azt jelenti, hogy 1 liter dízel 204 dinárba kerül
a következő hét napban a szerbiai töltőállomásokon.
Töltőállomás ugyanaz, mint a benzinkút.
A benzin ára nem változott.
Ez azt jelenti, hogy 1 liter benzin továbbra is
185 dinárba kerül a szerbiai töltőállomásokon.
Az új üzemanyagárak péntek délután 3 órától érvényesek.
Péntek március 1-je, tegnap volt.


Megdrágult a benzin és a dízel is

A délután három órától hatályba lépő, hét napon át tartó árazás szerint a dízel 196 dinár lesz literenként.

Az ólommentes benzin ára pedig 176 dinár lesz. Az elmúlt héthez képest mindkét üzemanyagfajta két dinárral drágult.

Drágább lett az üzemanyag Szerbiában

Megdrágult a benzin és a dízel is a szerbiai töltőállomásokon.

Töltőállomás ugyanaz, mint a benzinkút.
Tegnap délután 3 órától érvényesek az új üzemanyagárak
a szerbiai benzinkutakon.
Tegnap január 19-e, péntek volt.
A következő hét napban 1 liter dízelért 196 dinárt kell fizetni.
A következő hét napban 1 liter benzinért 176 dinárt kell fizetni.
A múlt heti árakhoz képest mindkét üzemanyagfajta
2 dinárral lett drágább.


Rekordidő alatt szétkapkodták az üdülési utalványokat

Céljuk a belföldi utazások népszerűsítése.

Elfogytak a szerbiai üdülési utalványok. Azokat rekordidő, vagyis két nap alatt kiosztották. A Turisztikai, Kereskedelmi és Telekommunikációs minisztérium 100 000, darabonként 5000 dinár értékű utalványt biztosított, amelynek célja a belföldi utazások népszerűsítése.
Leginkább a nyugdíjasok vették igénybe a kedvezményt, emellett egyebek között egyetemisták és azok a munkahellyel rendelkező személyek is jelentkezhettek, akiknek a keresete nem haladja meg a 70 ezer dinárt.
Varga Gajić Sára, Újvidék: „Ezt nagyon jó lépésnek tartom, a szerbiai turisztikai minisztériumnak a lehetőségét. A vaucsereket használtam visszamenőleg három éve, és mind a háromszor a Ždrelo fürdőben voltunk.”
A lakosok több mint 3000 szerbiai vendéglátóhely kínálatából válogathattak. A legvonzóbb célpontok a gyógyfürdők voltak, különösen Sokobanja és Vrnjačka Banja, valamint Zlatibor, Tara és Divčibare. A szállás keresésében a turisztikai irodákhoz is fordulhattak segítségért az igénylők.
Milijana Glamočak, egy újvidéki turisztikai iroda igazgatója: „Akikkel együttműködünk, azok a gyógyfürdőkben és a hegyekben található szállodák. Ezek a legkeresettebb úti célok is. Az ügynökségen keresztül ezek többnyire szállodai szállásfoglalások és az utalványok átvételére regisztrált magánszállások egy része. Tehát az ügyfélnek el kell jönnie hozzánk a foglalásért, át kell vennie az utalványt, majd az utalvány összegét levonjuk a teljes csomag összegéből.”
A szerb kormány már 9 éve segíti ilyen formában a belföldi turizmus fejlődését, de ez egyfajta harc a turizmuson belül tapasztalható szürkegazdasággal szemben - jelentette ki Husein Memić, idegenforgalmi miniszter.
„A 2022-es év rekordévnek számít a turistaforgalom mérésének minden paramétere szerint. Mind a devizabevétel, mind az éjszakázások száma, mind pedig a szerbiai és külföldi turisták érkezésének száma tekintetében is. 2 nagy projekt is folyamatban van, a palicsi aquapark kiépítése, 480 milliós beruházás, nemrég írtuk alá a szerződést erre a központra, és reméljük, hogy idén meg is nyílik. Idén először a hajóturizmusba is fektetünk, 224 milliót a Srebrno jezero-i kikötő építésére.”
Az illetékesek arra számítanak, hogy a koronavírus-járvány utóhatásai, valamint az orosz-ukrán háború nem nyomják majd rá túlságosan a bélyeget az idei turisztikai idényre.

Nagyon gyorsan elfogytak a szerbiai üdülési utalványok.

Rekordidő alatt, vagyis 2 nap alatt
kiosztották a szerbiai üdülési utalványokat.
Összesen 100 ezer darab üdülési utalványra
lehetett jelentkezni.
Egy üdülési utalvány értéke 5 ezer dinár.
Az üdülési utalványok célja
a belföldi utazások népszerűsítése.
Belföldi utazás Szerbián belüli kirándulást jelenti.
Főleg nyugdíjasok jelentkeztek
a szerbiai üdülési utalványokra.
Egyetemisták és azok a munkahellyel rendelkező
személyek is jelentkeztek, akiknek a fizetése
nem több 70 ezer dinárnál.
A lakosok több mint 3 ezer szerbiai
vendéglátóhely kínálatából válogathattak.
A legtöbb szerbiai lakos az utalványát
gyógyfürdőkben és a hegyekben található
szállodákban használja ki.
Ilyen népszerű gyógyfürdő például
Sokobanja és Vrnjačka Banja.
Ilyen népszerű hegyekben található
szálláshely van például
Zlatiboron, Tarán és Divčibaren.
A szerb kormány már 9 éve segíti
ilyen formában a belföldi utazások népszerűsítését.